ועדת הפנים והגנת הסביבה, כנסת 20, פרוטוקול מספר 5, 2015-06-15 10:30

דוד אמסלם: רבותי, בוקר טוב לכולם.

דוד אמסלם: הייתי מבקש, ברשותכם, לפתוח את ישיבת ועדת הפנים והגנת הסביבה בנושא מעמד הר הזיתים כאתר לאומי ובנושא תחזוקת ואבטחת הגישה להר הזיתים.

דוד אמסלם: באשר לסדרי הדיון, בדרך כלל אנחנו מתחילים עם התייחסות של חברי הכנסת, של אנשי המקצוע ואחרי כן כלל העמותות והחברים.

דוד אמסלם: בבקשה, חבר הכנסת יואב בן צור.

יואב בן צור: שלום לכולם.

יואב בן צור: בשבוע שעבר הגשתי הצעה לסדר על הוונדליזם בהר הזיתים.

יואב בן צור: שר הבינוי, שבאחריותו נמצאת אבטחת הר הזיתים, ביקש ממני לפני ההצעה לסדר לסייר במקום.

יואב בן צור: סיירנו במקום ומה שראו עינינו היה פשוט מחריד.

יואב בן צור: אם מציאות כזאת היתה באחת מבירות אירופה אזי היינו מרעישים עולם ולא מניחים לעניין בשום מקרה.

יואב בן צור: כששאלנו וביררנו עם אנשי המקצוע מה קורה, התברר שאכן משרד הבינוי מקצה כ-4 מיליון שקלים לטובת אבטחת הר הזיתים, אך אנשי האבטחה שלו אין להם שום סמכות אכיפה מול פורעים כאלה ואחרים.

יואב בן צור: יכולים אנשיו לזהות במצלמה איזשהו ונדליזם שמנסים לעשות בקברים ולהגיע לאותו מקום ואז מיידים בהם אבנים ואין להם יכולת להגיב בכלל.

יואב בן צור: הנערים הפוחזים שעושים את הדברים הללו פשוט מגחכים מולם כי למאבטחים אין שום יכולת אכיפה.

יואב בן צור: נאמר לנו שהוקמה נקודת משטרה, וראינו אותה בהר הזיתים.

יואב בן צור: היא היתה אמורה להיות מאוישת ב-24 תקנים.

יואב בן צור: לפי מה שנאמר לנו, יש שם בין 8-4 תקנים בסבב.

יואב בן צור: כנראה גם הם עדיין לא מספיקים להגיע לכל חלקי ההר.

יואב בן צור: אגב, אני רוצה לשתף אתכם, נמצא פה מאיר נעמד שפגשנו שם, שהוריו קבורים בחלקה האפגנית וכבר לא פעם ולא פעמיים בני משפחתו באו לשם אחרי שניפצו את המצבות של יקיריהם.

יואב בן צור: אגב, הם משפצים את המצבות על חשבונם ומתקשים מאוד לקבל החזרים ממס רכוש.

יואב בן צור: זה פשוט לא ייאמן.

יואב בן צור: ראינו שורה של עשרות מצבות.

יואב בן צור: לדברי אנשי משרד הבינוי שנמצאים פה והיו אתנו בסיור, רק בחודש וחצי האחרון חוללו 90 מצבות.

יואב בן צור: אני חושב שאין לזה אח ורֵע.

יואב בן צור: הפתרון הוא אחד.

יואב בן צור: אל"ף, צריך לאגם את כל המשאבים ואת כל הגופים שמטפלים בהר הזיתים, לאגם אותם יחד כדי באמת לתת מענה ותשובה גם לפיתוחו של הר הזיתים אבל במיוחד כרגע לשמירה.

יואב בן צור: אכן יש מאבטחים שנמצאים ומלווים משפחות שרוצות להגיע לאזכרות.

יואב בן צור: סב אשתי קבור שם ומשפחתי מתקשה מאוד ומפחדת להגיע להר הזיתים כבר כמה שנים טובות.

יואב בן צור: בכל מקרה, אחת מן השתיים: או שמשטרת ישראל, וזה תפקידה, תגביר את הסיורים שם ותגיע לכל נקודה ותיצור איזו הרתעה, מעבר לכך ששר הבינוי, שפגשתי אותו גם הבוקר, אמר שהוא הולך לתת לעניין הזה דחיפה, הן בגידור, במיוחד בחלקות שנמצאות במעלה ההר וסמוכות לבתים ושאינן מגודרות, הוא הולך לשים גדר ולתת את כל היכולות, לאגם את כל המשאבים, לעשות הכול כדי לשמור את ההר.

יואב בן צור: או שיתנו סמכויות לאנשי הביטחון שמסתובבים שם, בדומה לסמכויות שניתנות לפקחים בעיריות ולמאבטחים של מוסדות חינוך, יכולת עיכוב או דברים דומים; או שמשטרת ישראל, ואני חושב שזה תפקידה, תעשה את הכול כדי להגביר את השמירה שם.

יואב בן צור: לא ייתכן שבישראל של שנת 2015, במדינת ישראל הריבונית בתי עלמין שלנו כך מופקרים.

יואב בן צור: אמר לי היהודי הנכבד מר נעמד שבאפגניסטן, מדינה מוסלמית לא כל-כך מתקדמת, בית העלמין היהודי נשמר על-ידי שומרים בצורה בלתי רגילה, גם מטופח וגם נשמר, אין מי שיעז להיכנס לעשות שם מעשה.

יואב בן צור: לא ייתכן שאנחנו במציאות של מדינת ישראל, שהיא כל-כך ריבונית וכל-כך חזקה, בימים האלה לא ניתן מענה לדברים הללו.

יואב בן צור: אני חושב שצריך לתת על כך את הדעת לפני שנגיע לכאוס מוחלט.

יואב בן צור: גם כך אנשים מעדיפים להיקבר בקומות בהר המנוחות ולא להגיע להר הזיתים.

יואב בן צור: תודה.

דוד אמסלם: תודה, חבר הכנסת בן צור.

דוד אמסלם: חבר הכנסת מיקי זוהר, בבקשה.

מכלוף מיקי זוהר: חבר הכנסת בן צור תיאר את הדברים באופן מפורט ומדויק.

מכלוף מיקי זוהר: אוכל רק להצטרף לדבריו ולפנות באופן אישי למשטרת ישראל לאכוף את הסוגיה הזאת ביתר שאת.

מכלוף מיקי זוהר: לא יעלה על הדעת שיהיו גורמים כאלה ואחרים שיבקשו לפגוע במצבות של יקירינו.

מכלוף מיקי זוהר: לדעתי זו אחת העבירות החמורות, זה סוג של ניסיון להשפלה של אותם אנשים שנקברו שם ושל אותן משפחות.

מכלוף מיקי זוהר: צריך לאכוף את הדברים האלה בכל כוחכם.

מכלוף מיקי זוהר: אם מצריך הדבר תקנים נוספים, בשביל זה צריך באמת להעלות את הנושא הזה אולי לדיון מורחב יותר, אדוני היושב-ראש, לבחון שיהיו שם תקנים נוספים כדי שבסופו של דבר האכיפה תהיה מקסימלית.

מכלוף מיקי זוהר: הרב בן צור תיאר את זה בצורה טובה ומדויקת ואני מצטרף לדבריו.

מכלוף מיקי זוהר: אנא מכם, משטרת ישראל, אכפו את הסוגיה הזאת בכל כוח אפשרי.

מכלוף מיקי זוהר: תודה.

דוד אמסלם: תודה רבה.

דוד אמסלם: חבר הכנסת עבדאללה אבו מערוף, בבקשה.

עבדאללה אבו מערוף: תודה.

עבדאללה אבו מערוף: בוקר טוב לכולם.

עבדאללה אבו מערוף: כמובן שלפגוע בבית קברות ולעשות דברים שהם לא רק לא ראויים אלא לא מקובלים בכלל בעולם, דברים כאלה באמת לא חייבים להיות ולא צריכים להיות, צריך להיות סדר.

עבדאללה אבו מערוף: אבל אני חייב להגיד שצריך לעשות את הדברים בשני הכיוונים ולא להסתכל רק בכיוון אחד.

עבדאללה אבו מערוף: מן הראוי שהיו כאן

עבדאללה אבו מערוף: גם נציגים מן הוואקף האסלמי, שיהיה מסר, שנדע את התייחסותם.

עבדאללה אבו מערוף: צד אחד, בסדר, אני מבין.

עבדאללה אבו מערוף: מובן שהדעה שלי, שאין עליה אפילו אחד למיליון חילוקי דעות, היא שזה ונדליזם שאסור שיהיה.

עבדאללה אבו מערוף: צריך לתת לקבורים שקט לעולם, מנוחה.

עבדאללה אבו מערוף: זה לא רק כבוד, זה דבר יסודי בערכי האדם.

עבדאללה אבו מערוף: אבל הייתי גם רוצה שיהיה כאן נציג של הוואקף, שנשמע ונראה.

עבדאללה אבו מערוף: באמת צריך לשים לדברים האלה קץ אבל גם צריך להגיד מי התרנגולת ומי הביצה ולהיפך, גם לזה צריך להתייחס, עם כל הכבוד, בערבון מוגבל.

עבדאללה אבו מערוף: לכן רצוי להזמין לכאן גם את אנשי הוואקף.

עבדאללה אבו מערוף: אני בטוח שאם היינו מזמינים מישהו הוא היה מגיע, לפחות לשמוע ממנו שתי מילים.

<מאיר נעמד: לפני שהם יגיעו, אולי כדאי שהם יגנו קודם.

<מאיר נעמד: גינוי אפילו לא שמענו.

עבדאללה אבו מערוף: אני בטח מגנה.

<מאיר נעמד: שום גינוי לא נשמע.

עבדאללה אבו מערוף: אבל זה הם.

עבדאללה אבו מערוף: לא אני הכתובת, סליחה.

עבדאללה אבו מערוף: כאן זה לא המקום לוויכוח.

עבדאללה אבו מערוף: הגינוי בוודאי מובן, בזה התחלתי.

עבדאללה אבו מערוף: אבל הדברים צריכים להישמע בשני הצדדים.

דוד אמסלם: לא כל-כך הבנתי את הטיעון, חבר הכנסת אבו מערוף.

דוד אמסלם: בשמחה הייתי מזמין מישהו מהוואקף כדי שגם הוא יתייחס לנושא הוונדליזם בהר הזיתים אבל אני מבין שאתה מבין את המשמעות ואתה מגנה בכל תוקף סוג של ונדליזם, לא משנה אם זה בית עלמין יהודי או בית עלמין מוסלמי.

עבדאללה אבו מערוף: כמובן.

דוד אמסלם: בוודאי, גם אנחנו אומרים את הדברים כך, אבל כרגע הדיון הוא על בית הקברות בהר הזיתים שבו קבורים יהודים.

עבדאללה אבו מערוף: אני בעד שהדברים הללו לא יִישנו במלוא מובן של המילה.

דוד אמסלם: תודה רבה.

דוד אמסלם: חבר הכנסת הרב אייכלר, בבקשה.

ישראל אייכלר: תודה, אדוני היושב-ראש.

ישראל אייכלר: תודה לחבר הכנסת יואב בן צור ששוב העלה את הנושא האקוטי הזה, שלא משתפר אלא הולך ומחריף, עניין הפגיעות בבית הקברות בהר הזיתים.

ישראל אייכלר: זה כבר כל-כך השתרש שיש כבר גם ועדה בינלאומית שעוסקת בעניין הר הזיתים.

ישראל אייכלר: יש לי תחושה שאין הבנה במערכות השלטון הישראלי מה הנושא הזה של הר הזיתים.

ישראל אייכלר: אנחנו מתייחסים לזה כאל ונדליזם נגד מקום קדוש, נגד מצבות.

ישראל אייכלר: אני רוצה לציין שכאשר הייתי ילד במלחמת ששת הימים, מייד אחרי המלחמה אבא שלי לקח אותי עם קבוצה של זקנים וחסידי ברסלב לשכם, ואז נסענו לשכם בלי שום בעיה.

ישראל אייכלר: נכנסנו לקבר יוסף וראינו שטיחים יפים והכול מוכן.

ישראל אייכלר: עמד שם שכן ערבי שבמשך 19 שנים, בימי שלטון ירדן, שמר על הקבר הזה.

ישראל אייכלר: זה היה הכבוד שלו, אף אחד לא שילם לו עבור זה, הוא שומר קבר יוסף הצדיק.

ישראל אייכלר: זאת אומרת, שאין פה עניין שהמוסלמים צריכים לבוא ולהרוס קברים של יהודים.

ישראל אייכלר: אני רוצה לציין עוד יותר שרוב קברי הקדושים שבארץ ישראל, מקבר רחל ואחרים, רושמי המסעות, כמו מטודלה ואחרים, מאין ידעו היכן מערכת המכפלה וכן הלאה?

ישראל אייכלר: על-ידי שומרים ערבים ששמרו, ואפילו הפכו את זה לקדוש ובנו גם בתי קברות סביב זה.

ישראל אייכלר: זאת אומרת שאין עניין אסלמי דתי להרוס בתי קברות.

ישראל אייכלר: אם יש לנו את התופעה הזאת בהר הזיתים – אנשי המשטרה ואנשי החוק צריכים לדעת שיש פה מלחמה, לא נגד הדת ולא נגד המצבות אלא על הריבונות בירושלים ובארץ ישראל.

ישראל אייכלר: הם אומרים את זה ומראים את זה.

ישראל אייכלר: הר הזיתים הוא הדרך להילחם על הר הבית, והר הבית הוא הדרך להילחם על ירושלים, וירושלים היא הדרך להילחם על ארץ ישראל.

ישראל אייכלר: אם המשטרה ואנשי הביטחון היו מבינים את זה כך, אני אומר לך אדוני היושב-ראש, אף אחד לא היה נוגע שם בשום מקום.

ישראל אייכלר: גם בימי הטורקים, שהיו פה שלטון ריבוני חזק, אף ערבי לא פגע במצבה יהודית.

ישראל אייכלר: כשהגיעו הבריטים, עם כל שלטון המנדט הרופס שלהם, אז התחיל כל הסיפור, עם המרד הערבי וכל זה.

ישראל אייכלר: למה אני אומר את זה?

ישראל אייכלר: כי השוטרים בהר הזיתים – הייתי איתם – עובדים קשה מאוד, הם רצים אחרי הרוח.

ישראל אייכלר: ראיתי במו עיני איך כשהפורעים רואים שוטרים הם זורקים עליהם זיקוקים, אל מול השוטרים.

ישראל אייכלר: בכל מקום בעולם כשרואים שוטר, גם מי שזורק זיקוקים כשרואה שוטר הוא בורח.

ישראל אייכלר: פה כשהגיעו השוטרים זרקו עליהם זיקוקים.

דוד אמסלם: אז הם הביאו את הזיקוקים...

ישראל אייכלר: כן.

ישראל אייכלר: בבית הקברות בחלקת אפגניסטן אל מול השוטרים הוציאו את הזיקוקים, עד כדי כך שאחד האנשים שבא אתי אמר לי: אנשים פה באים ומתפללים, אף אחד לא פוגע בהם, פתאום הגענו עם משטרה אז הגיעו הזיקוקים.

ישראל אייכלר: דיברתי גם עם שר הבינוי.

ישראל אייכלר: משמים יצא שהוא איש ביטחון.

ישראל אייכלר: מערכת האבטחה על העיר העתיקה והר הזיתים היא בידי משרד הבינוי, דבר שאינו טבעי.

ישראל אייכלר: אבל יש לו עכשיו את הזכות לנער את כל המערכת.

ישראל אייכלר: לא יכול להיות ש-8 שוטרים מסכנים – אני לא יודע אם הוסיפו עכשיו עוד כמה בודדים – יוכלו לכסות הר שלם בצורה של מגננה.

ישראל אייכלר: צריכה להיות הרתעה ואני לא יודע איך.

ישראל אייכלר: צריך שיהיה ברור שבבית קברות לא נוגעים.

ישראל אייכלר: זה לא מסורת האסלאם וזה לא מצווה.

ישראל אייכלר: זה פשוט מאבק לאומי.

ישראל אייכלר: לכן השלטונות, גם יואב בן צור אמר את זה, השב"כ ורשויות השלטון והצבא ומשמר הגבול והמשטרה צריכים להבין את המשמעות של שמירה על הר הזיתים, כי מי שלא יכול להגן על מצבות לא יוכל להרתיע מפני פיגועי דריסה ולא יוכל להרתיע מפני פוגרומים ופיגועים וכל הדברים שאנחנו יודעים.

ישראל אייכלר: לכן, אדוני היושב-ראש, הדיון הזה חשוב מאוד.

ישראל אייכלר: אם מפה תצא הקריאה, שייקחו את נושא שמירת הר הזיתים כנושא ביטחוני ממדרגה ראשונה, אז לא נצטרך את כל הדיונים האלה בעתיד.

ישראל אייכלר: תודה.

דוד אמסלם: תודה רבה, הרב אייכלר.

דוד אמסלם: חבר הכנסת בצלאל סמוטריץ', בבקשה.

בצלאל סמוטריץ': תודה, אדוני היושב-ראש.

בצלאל סמוטריץ': ברשותך, אני רוצה לברך.

בצלאל סמוטריץ': נמצאים כאן אתנו אנשי הוועד הבינלאומי להגנת הר הזיתים, אנשים שעושים עבודה חשובה כבר כמה שנים ותורמים לא מעט מהונם לטובת העניין הלאומי החשוב הזה.

דוד אמסלם: פגשתי אותם בעבר.

דוד אמסלם: אני מסכים עם כל מילה.

בצלאל סמוטריץ': ברשותך, אדוני, אני רוצה להצטרף לדבריו של חברי חבר הכנסת אייכלר.

בצלאל סמוטריץ': במחילה, אני רק לא חושב שיש פה בעיית הבנה.

בצלאל סמוטריץ': אומר גילוי נאות, שתי אחיותי מתגוררות בשכונת מעלה הזיתים במורדות הר הזיתים ומה שקורה שם הוא קטסטרופה – אין ריבונות, אין מדינה.

בצלאל סמוטריץ': מה שקורה בשנתיים-שלוש האחרונות במזרח ירושלים זה פשיטת רגל של מערכות אכיפת החוק במדינת ישראל.

בצלאל סמוטריץ': אדוני היושב-ראש, מערכות אכיפה – זה מתחיל במשטרה, וזה שאלה של מוטיבציה ורצון.

בצלאל סמוטריץ': כשרוצים להתמודד עם בעיות יודעים להתמודד עם בעיות.

בצלאל סמוטריץ': אני זוכר שכאשר עסקנו שנים רבות בסוגיה של פשיעה חקלאית אמרו לנו: אי אפשר לשים שוטר על כל דונם.

בצלאל סמוטריץ': מה אפשר לעשות?

בצלאל סמוטריץ': זה לא עובד כך היום – יש רשתות, יש מערכות, יש אמצעי מודיעין.

בצלאל סמוטריץ': מישהו צריך לקבל החלטה שזה חשוב, להקים לזה צח"מ, להשקיע בזה את המשאבים הנדרשים ולתפוס אנשים.

בצלאל סמוטריץ': קיבלתי לידי אתמול את דוח הפעולות של חודש מרץ בהר הזיתים.

בצלאל סמוטריץ': מתוך 353 או 354 אירועים, אני לא זוכר כרגע את המספר המדויק, היו אפס תפיסות.

בצלאל סמוטריץ': אין דבר כזה.

בצלאל סמוטריץ': האזור הזה מרושת כולו במצלמות שאנחנו, מכספי משלם המסים של מדינת ישראל, שילמנו עבורן.

בצלאל סמוטריץ': זה שאלה של החלטה.

בצלאל סמוטריץ': כשרוצים לשים מארבים, יודעים.

בצלאל סמוטריץ': אני לא רוצה לומר כמה משקיעים היום במה שקרוי "תג מחיר" במגזר היהודי, אילו צוותי חקירה וכמה אנשי שב"כ מופעלים ואפילו מזל"טים.

בצלאל סמוטריץ': היום, אדוני היושב-ראש, מעלים מזל"טים ביהודה ושומרון כדי להתחקות אחרי ילדים קטנים שכורתים זיתים, או לא כורתים זיתים.

בצלאל סמוטריץ': זה כמובן חמור מאוד, אבל לא משקיעים אפס קצהו של המשאבים במה שקורה היום בהר הזיתים.

בצלאל סמוטריץ': אבל שוב, כפי שאמר חבר הכנסת אייכלר, הר הזיתים הוא סימפטום לכל מה שקורה באזור הזה.

בצלאל סמוטריץ': הייתי שם באירוע חזנות, 85 שנה לחזן יוסל'ה רוזנבלט.

בצלאל סמוטריץ': המועצה לבתי עלמין של ירושלים ארגנה אירוע שהמטרה שלו היתה להביא יהודים לשם.

בצלאל סמוטריץ': הרגשתי גרוע יותר מאשר להיכנס היום לקבר יוסף בשכם, עם המיגון, ואני חבר כנסת.

בצלאל סמוטריץ': לא נתנו לי לצאת עם האוטו שלי מלמעלה כי מסוכן, זורקים אבנים.

בצלאל סמוטריץ': יש לי רכב ממוגן, אני גר ביהודה ושומרון, אבל לא נתנו לי לנסוע שם.

בצלאל סמוטריץ': חבר כנסת במדינת ישראל לא יכול לנסוע היום בכביש שעולה ממלון "שבע הקשתות" החוצה.

בצלאל סמוטריץ': אומרים לו: תרד למטה מגת שמנים כי משטרת ישראל לא מסוגלת לאבטח היום זריקות אבנים.

בצלאל סמוטריץ': איזה מין דבר זה?

בצלאל סמוטריץ': אני אומר פה לנציגי המשטרה, אתם יודעים יפה מאוד.

בצלאל סמוטריץ': זה שאלה של החלטה.

בצלאל סמוטריץ': התחלתי לדבר קודם על פשיעה חקלאית.

בצלאל סמוטריץ': נפגשתי עם יוסי פריאנטה כאשר היה מפקד מחוז דרום.

בצלאל סמוטריץ': לפני 3 שנים היתה שם מכה של גניבת תשתיות חשמל, אתם בטח מכירים את זה, גניבת שנאים.

בצלאל סמוטריץ': בדואים התחברו עם טנדר לכבל נחושת של טלפון, משכו את כל הכבל וגנבו.

בצלאל סמוטריץ': מה עושים?

בצלאל סמוטריץ': מקימים צח"מ, מקצים לו 80 תקנים, מקצים לו את אמצעי החקירה שצריך, שמים את היד על מי שעומד מאחורי זה וגומרים את הסיפור.

בצלאל סמוטריץ': אני לא יודע, אדוני היושב-ראש, אם יש כאן נציגים של משרד המשפטים.

בצלאל סמוטריץ': זה הקצה השני של האכיפה.

בצלאל סמוטריץ': פעם ראשונה תופסים ואוספים ראיות.

בצלאל סמוטריץ': נכון, צריך לעבוד קשה, "ללכלך את הידיים" ולאסוף ראיות.

בצלאל סמוטריץ': מביאים את התיק לבית המשפט, מגישים כתבי אישום, מבקשים מעצר עד תום ההליכים.

בצלאל סמוטריץ': אין דבר שאי אפשר להתמודד אתו, זה אך ורק שאלה של רצון ומוטיבציה.

בצלאל סמוטריץ': לצערי, אדוני היושב-ראש – ואני לא חושב, חבר הכנסת אייכלר, שזה בעיה של הבנה, מבינים היטב שזה בעיה של ריבונות – אין רצון, אין נכונות של משטרת ישראל, וכנראה גם לא מספיק של משרד המשפטים.

בצלאל סמוטריץ': יכול להיות שצריך להזמין לכאן גם את השר לביטחון פנים ואת שרת המשפטים.

בצלאל סמוטריץ': צריכה להתקבל כאן החלטה חד-משמעית שזו מכת מדינה שצריך למגר אותה, צריך להקצות לזה את המשאבים, את התקנים, את אמצעי החקירה הנדרשים, וזה עובד על הרתעה כמו כל תחום אחר.

בצלאל סמוטריץ': אני רוצה להציע לסיום, אדוני, שאולי הוועדה תצא לסיור בשטח ותראה את הדברים בעיניים, תתרשם מקרוב.

בצלאל סמוטריץ': זה גם יחייב את המערכת קצת לייצר אבטחה שם.

בצלאל סמוטריץ': אולי נבוא בכל יום.

בצלאל סמוטריץ': יכול להיות שאם נבוא בכל יום אז תהיה אבטחה.

ישראל אייכלר: יש מעלה גדולה לחברי כנסת חדשים, שהם באים בהתלהבות הזאת לכל המקומות שכבר היינו בהם לפני 3 שנים עם המשטרה, עם ועדת הפנים והגנת הסביבה, המנהלת בוודאי יודעת, עם מירי רגב וסיורים שערכנו ועם הוועד הבינלאומי.

בצלאל סמוטריץ': לא נתייאש עד שזה יקרה.

ישראל אייכלר: כפי שהוא אומר, אם לא תהיה החלטה אז אנחנו נבוא עוד פעם ועוד פעם ועוד פעם.

דוד אמסלם: זה לא סותר את מה שאמר בצלאל סמוטריץ', להיפך.

בצלאל סמוטריץ': אדוני היושב-ראש, בעוד שבוע מתחיל הרמדאן.

בצלאל סמוטריץ': יש שעות שאני לא יכול לבוא למעלה הזיתים לבקר את אחותי.

בצלאל סמוטריץ': הייתי שם, נתקעתי 3 שעות ולא יכולתי לצאת החוצה.

בצלאל סמוטריץ': איזה מין דבר זה במדינה יהודית?

דוד אמסלם: אני רוצה להתמקד בהר הזיתים.

דוד אמסלם: אני לא רוצה לפתוח את הדיון בכלל לכל נושא הביטחון במזרח ירושלים.

דוד אמסלם: זה סוגיה אחרת לגמרי.

דוד אמסלם: תודה רבה.

יואב בן צור: נדמה לי שיש החלטה של הממשלה הקודמת להקים רשות על הר הזיתים.

דוד אמסלם: אין לי מושג.

<הלל הורוביץ: היתה הצעת חוק של חבר הכנסת אריה אלדד שעברה קריאה טרומית.

דוד אמסלם: תודה רבה.

דוד אמסלם: חבר הכנסת שרון גל, בבקשה.

דוד אמסלם: אני רק רוצה לבקש, ברשותכם, אני תוחם את הדיון עד שעה 12:00.

שרון גל: אני עוזר לך, אדוני היושב-ראש.

שרון גל: אני חותם על כל מילה, גם של הרב אייכלר, גם של בצלאל סמוטריץ'.

שרון גל: באתי בעיקר לשמוע מה הם הפתרונות כדי שבאמת לא נחזור לפה בעוד 3 שנים.

שרון גל: אני מרגיש מיותר לחזור על דברים שנאמרו.

שרון גל: זה רוח הדברים.

שרון גל: לשם כך באתי, כדי להשמיע אותם.

שרון גל: הם הושמעו לפני.

שרון גל: זה בדיוק מה שרציתי לומר.

דוד אמסלם: תודה רבה.

דוד אמסלם: הייתי מבקש לשמוע את ג'וש וואנדר מן הוועד הבינלאומי להגנת הר הזיתים, בבקשה.

<יעקב יוסף  וואנדר: תודה.

<יעקב יוסף  וואנדר: אני גם תושב המקום וגם מן הוועד לביטחון של המקום, של הר הזיתים.

<יעקב יוסף  וואנדר: רציתי לחזור על הדברים.

<יעקב יוסף  וואנדר: זה לא בעיה של גדרות, זה לא בעיה של מצלמות, זה אפילו לא בעיה של שיטור.

<יעקב יוסף  וואנדר: הבעיה היחידית היא רק הרצון הפוליטי, שחסר הרצון הפוליטי להתעסק במזרח ירושלים.

<יעקב יוסף  וואנדר: במדינה, לא רשמית, לא בצד הימין או בצד השמאל, כולם אוהבים להגיד "ירושלים המאוחדת", "ירושלים הבירה לנצח", אבל מה שקורה בשטח זה לא זה.

<יעקב יוסף  וואנדר: מה שאנחנו רואים מן הבית שלנו לא נראה כמה מאות מטרים מערבה משם.

<יעקב יוסף  וואנדר: מהחלון שלי אני יכול לראות אנשים מסתובבים בלי חגורות, בלי קסדות על הראש, עם 10 ילדים בתוך האוטו.

<יעקב יוסף  וואנדר: אין חוק, פשוט אין חוק אצלנו.

<יעקב יוסף  וואנדר: למרות שרוצים להגיד שיש ריבונות על המקום הזה, אין ריבונות, וזו הבעיה.

<יעקב יוסף  וואנדר: הבעיה זה לא כל הסיפורים האחרים.

<יעקב יוסף  וואנדר: אני יכול להגיד לך כמה פעמים הגעתי לאתר בית הקברות וראיתי איך מחללים את המצבות.

<יעקב יוסף  וואנדר: המשטרה עמדה שם, המג"ב והמשטרה והאבטחה שם, ואמרו: אין לנו פקודה להתערב.

<יעקב יוסף  וואנדר: עד שאנחנו התושבים נכנסנו למקום הם לא התערבו.

<יעקב יוסף  וואנדר: אין להם פקודה לעשות שום דבר.

<יעקב יוסף  וואנדר: אני לא יודע מה הנהלים, מה לא הנהלים.

<יעקב יוסף  וואנדר: אני יודע שזה בעיה של רצון פוליטי.

<יעקב יוסף  וואנדר: תודה.

דוד אמסלם: תודה רבה.

דוד אמסלם: הלל הורוביץ, ראש מועצת בתי העלמין של ירושלים, בבקשה.

<הלל הורוביץ: שלום.

<הלל הורוביץ: קודם כול, אני רוצה לברך את יושב-ראש הוועדה החדש, שנדמה לי שזה אחד הדיונים הראשונים שלך ואתה מתחיל בדיון על הר הזיתים.

<הלל הורוביץ: הר הזיתים הוא הלב של ירושלים.

<הלל הורוביץ: מקופלות שם שלושת-אלפי שנות היסטוריה.

<הלל הורוביץ: כל גדולי וענקי ירושלים קבורים שם בהר הזיתים.

<הלל הורוביץ: אז קודם כול אני רוצה לברך אותך על הישיבה החשובה הזאת.

<הלל הורוביץ: ישבנו כאן כבר בלא מעט ישיבות.

<הלל הורוביץ: הזכירו כאן את מירי רגב, וגם לפני זה.

<הלל הורוביץ: אני שנתיים בתפקיד.

<הלל הורוביץ: אחרי הניסיון שצברתי הייתי רוצה להתמקד בשתי נקודות, שאני חושב שאם נתאמץ כולנו ללכת בכיוון הזה נוכל לראות התקדמות משמעותית.

<הלל הורוביץ: נקודה אחת היא הביטחון.

<הלל הורוביץ: יושבים כאן באמת ידידי הטובים קציני המשטרה, יושב כאן מפקד המרחב שלנו, שאנחנו עובדים בשיתוף פעולה מלא.

<הלל הורוביץ: יש רצון טוב של המשטרה ומשתדלים, אבל משהו פה מתפספס.

<הלל הורוביץ: אני אומר להם את זה בכל דיון ובכל ישיבה, בכתב ובעל-פה.

<הלל הורוביץ: אני גם אומר את זה כאן.

<הלל הורוביץ: אני גר בחברון וכאשר נוסעים בציר 60, לאורך כל הדרך מאזור אלון מורה ועד חברון ברוך-השם הצירים שקטים כי הצבא הגיע למסקנה, כדי ליצור שקט והרתעה וגם תחושת ביטחון לנוסעים, הוצבו עמדות שמירה קבועות, מה שנקרא בלשון הצבא "פילבוקסים" שיש לנו על הצירים, כל 2-3 קילומטרים יש "פילבוקס".

<הלל הורוביץ: אני נוסע, יש לי בצומת גוש עציון ובאל ערור ובבית עומר ובעוקף חלחול ובשיוף..., כל 2-3 קילומטרים, והדבר הזה מוכיח את עצמו.

<הלל הורוביץ: בהר הזיתים יש לנו מספר נקודות תורפה.

<הלל הורוביץ: רוב ההר ברוך-השם שקט.

<הלל הורוביץ: יש לנו בעיה עם מספר צירי עלייה, עם ציר א-טור, עם השטח ליד ראס אל עמוד, עם החלקות בפריפריה המזרחית, מה שנקרא החלקה האפגנית, החלקה התימנית, חלקת גור.

<הלל הורוביץ: יש מספר נקודות שאם נשים בהן מגדלי שמירה קבועים עשרים-וארבע שעות ביממה שבעה ימים בשבוע, כולל שבתות – נכון, זה כוח אדם, אבל זה ריבונות וזה הרתעה וזה שליטה וזה בעיקר תחושת ביטחון למבקרים שמגיעים למקום, שרואים שיש מי שצופה עליהם מלמעלה ורואה את השטח.

<הלל הורוביץ: אין סיבה בעולם שהמשטרה לא תיישם את הדבר הזה.

<הלל הורוביץ: בסופו של דבר זה יחסוך לנו הרבה מאוד כסף.

<הלל הורוביץ: זה שווה פי אלף מכל המצלמות שיש לנו שם, שערבים שוברים אותן ושורפים אותן.

<הלל הורוביץ: כפי שהזכירו כאן, אנחנו מזמינים את הוועדה לסיור.

<הלל הורוביץ: את המצלמות הערבים פשוט שורפים.

<הלל הורוביץ: אם אנחנו נמקד מאמץ מול המשרד לביטחון פנים ומול מפקדי המשטרה – ואני חושב שהרצון שלהם הוא רצון גדול מאוד, כמונו, לפתור את הבעיה, אין פה שום מחלוקת – אני מבקש שהוועדה תעזור למגמה הזאת, ליישם שם את הדבר הזה.

<הלל הורוביץ: זה הדבר הראשון.

דוד אמסלם: הבנתי.

דוד אמסלם: אל תיכנס לקטע האופרטיבי.

דוד אמסלם: זה פחות חשוב לנו.

<הלל הורוביץ: זה חשוב מאוד כי הוועדה יכולה לקדם את זה.

דוד אמסלם: אני מבין את הצורך, סמוך עלי, אין מחלוקת פה סביב העניין.

דוד אמסלם: אל תיכנס לקטע של ה"פילבוקס".

דוד אמסלם: עזוב, זה לא התחום שלך.

דוד אמסלם: אני רוצה לשאול אותך שאלה אחרת.

דוד אמסלם: אתה ראש מועצת בתי העלמין בירושלים.

דוד אמסלם: הייתי רוצה לדעת מה המעמד שלך מול הר הזיתים.

<הלל הורוביץ: אסביר.

<הלל הורוביץ: מועצת בתי העלמין היא תאגיד סטטוטורי שמשותף למשרד הדתות, לעיריית ירושלים ולחברות הקדישא.

<הלל הורוביץ: הגוף הזה אחראי על ארבעת בתי הקברות של ירושלים: הר הזיתים, הר המנוחות, סנהדריה ושייח' באדר שהוא בית הקברות ששכן לכנסת.

<הלל הורוביץ: העירייה או המינהל מקצה את הקרקעות של בתי העלמין למועצת בתי העלמין ואנחנו אחראים על חלוקתם, על הקצאתם לחברות הקדישא, על השמירה של המרחבים האלה, על האחזקה שלהם, הניקיון שלהם, על כל השטחים הציבוריים, הכבישים הציבוריים, החניונים.

<הלל הורוביץ: הכול בעצם באחריות מועצת בתי העלמין.

<הלל הורוביץ: ממילא גם הר הזיתים, כל המרחב הזה, האחריות הקרקעית שם, מה שהוקצה לחלקות הוא באחריות חברות הקדישא וכל המרחב הציבורי הוא באחריות שלנו.

דוד אמסלם: מה אתם עושים במרחב הציבורי שם?

<הלל הורוביץ: זו הנקודה השנייה שהייתי רוצה להגיד.

<הלל הורוביץ: קל מאוד לתבוע את המשטרה, לבוא בטענות ולצעוק.

<הלל הורוביץ: אני חושב שלנו כגוף אזרחי יש אחריות גדולה מאוד.

<הלל הורוביץ: ברשותכם, גם את זה אני רוצה להעתיק מחברון.

<הלל הורוביץ: בחברון בעשרים השנים האחרונות יצרנו תנועה ציבורית גדולה, אנשים שמגיעים כל הזמן לבקר במערכת המכפלה.

<הלל הורוביץ: המאסה הגדולה הזאת, התנועה הגדולה הזאת יוצרת ביטחון.

<הלל הורוביץ: כשיש תנועה, כשיש ציבור, כשיש אנשים יש ביטחון.

<הלל הורוביץ: עכשיו התחלנו ליישם את זה בהר הזיתים.

<הלל הורוביץ: אנחנו במועצה יוצרים סדרת אירועים סביב דמויות ואישים שקבורים בהר הזיתים.

<הלל הורוביץ: אנחנו יוצרים אירועים גדולים, אם זה הילולות, אם זה אזכרות גדולות.

<הלל הורוביץ: ביום חמישי האחרון קיימנו – חלק מן המשתתפים בדיון היו שם – קונצרט חזנות גדול לזכרו של יוסל'ה רוזנבלט שקבור שם.

<הלל הורוביץ: שלחנו הזמנה גם לכבודו, לא זכינו שתבוא אבל הזמנו את חברי הכנסת, חלק מחברי הכנסת היו.

<הלל הורוביץ: היה שם אירוע של ציבור ענק וגדול שהגיע.

<הלל הורוביץ: בכל מקרה, אנחנו מאמינים מאוד בדבר הזה.

<הלל הורוביץ: חשוב לי להדגיש את זה כי קל לנו תמיד לצעוק, לבוא בטענות למשטרה.

<הלל הורוביץ: אני בא בטענות אלינו, לציבור.

<הלל הורוביץ: אנחנו צריכים לעלות.

<הלל הורוביץ: אם נעלה להר הזיתים יהיה ביטחון, בשל שתי סיבות.

<הלל הורוביץ: אל"ף, זה יוצר הרתעה מול הערבים, שרואים שאנחנו מחוברים וקשורים למקום ולא מפחדים, אז הם מבינים שאנחנו כאן.

<הלל הורוביץ: בי"ת, זה מחייב את המשטרה לתת יותר ביטחון.

<הלל הורוביץ: אחד הקצינים אמר לי: עד מתי תמשיך לשגע אותנו עם כל האירועים האלה?

<הלל הורוביץ: אמרתי לו: אמשיך לשגע אתכם, עוד אירוע ועוד אירוע.

<הלל הורוביץ: יש לנו בעוד שבועיים אירוע גדול, הילולה גדולה ל"אור חיים הקדוש" ואחרי זה אירוע גדול לרב קוק ואחרי זה אירוע גדול למגורשי גוש קטיף.

<הלל הורוביץ: אנחנו יוצרים סדרת אירועים כדי ליצור תנועה של מבקרים.

<הלל הורוביץ: זה מבטא את הקשר והחיבור למקום וזה יוצר את כל האווירה, שחייבים לתת ביטחון.

<הלל הורוביץ: פה אני כן זקוק מאוד לעזרת הוועדה.

<הלל הורוביץ: כרגע אני במגעים עם משרד ראש הממשלה.

<הלל הורוביץ: אין לי תקציב לזה.

<הלל הורוביץ: אני חושב שהממשלה צריכה לעשות פה מאמץ לתקצב את מועצת בתי העלמין.

<הלל הורוביץ: בסופו של יום זה יחסוך הרבה מאוד כסף, גם לביטחון.

<הלל הורוביץ: זה גם ייצור קשר וזיקה חינוכית-ערכית להר הזיתים.

<הלל הורוביץ: אני מבקש לסייע לנו במגמה הזאת.

<הלל הורוביץ: נמצאים פה גם אריה קינג, נציג עיריית ירושלים וענר עוזרי מן הרשות לפיתוח ירושלים שמכירים את הסוגיה הזאת.

<הלל הורוביץ: מועצת בתי העלמין היא גוף בלי כסף ובכל זאת אנחנו מייצרים את התנועה הגדולה הזאת.

<הלל הורוביץ: ככל שנקבל יותר עזרה- - -

דוד אמסלם: מועצת בתי העלמין מסתכמת בהלל הורוביץ או יש איזה גוף נוסף גדול?

דוד אמסלם: אתה זה מועצת בתי העלמין?

<הלל הורוביץ: מועצת בתי העלמין היא היום הגוף שאחראי.

דוד אמסלם: זה אתה והמזכירה?

<הלל הורוביץ: זה אני והמזכירה.

<הלל הורוביץ: אנחנו בהחלט רוצים שהוועדה תעזור לנו להגביר את היכולת שלנו לפעול.

<הלל הורוביץ: אני חושב שאנחנו מכוונים פה נכון להתמודד עם הבעיות הכואבות של המקום.

דוד אמסלם: תודה רבה.

דוד אמסלם: רק לא הצלחתי להבין, ברשותך, שאלה קצרה ותענה לי תשובה קצרה מאוד.

דוד אמסלם: אנחנו מבינים את החשיבות, אנחנו מבינים את הכול.

דוד אמסלם: היות ומועצת בתי העלמין אחראית על האחזקה ואין לך כסף, אז איך אתה מחזיק?

<הלל הורוביץ: במעט כסף שיש לנו.

<הלל הורוביץ: יש לנו כסף, רק מעט.

דוד אמסלם: מה המקורות?

<הלל הורוביץ: המקורות הם שלושת הגופים בהנהלת המועצה: עיריית ירושלים, משרד הדתות וחברות הקדישא.

<הלל הורוביץ: הם אלה שמממנים את המועצה.

דוד אמסלם: מה התקציב השנתי שלכם לאחזקה של כל ארבעת בתי העלמין?

<הלל הורוביץ: 3 מיליון שקל.

<הלל הורוביץ: זה כולל הכול.

<הלל הורוביץ: כולל שייח' באדר.

<הלל הורוביץ: עשינו פה עבודה גדולה מאוד.

<הלל הורוביץ: אנחנו הולכים לעשות פה עוד עבודה עכשיו.

<הלל הורוביץ: ברגע שיש לי פיתוח – זה לא נושא הדיון כעת אבל אני מוכן לדבר על זה בצורה יותר מסודרת – התחלנו עכשיו תוכנית של שיקום הר המנוחות בהיקף של 10 מיליון שקל.

<הלל הורוביץ: מאין יבוא עזרי?

<הלל הורוביץ: אולי מכבודו.

<הלל הורוביץ: בכל אופן, אנחנו עושים בהחלט מאמץ לשדרג את כל בתי העלמין, להנגיש אותם.

דוד אמסלם: לגבי הר הזיתים, קיימת דיונים נוספים או אתה מחכה רק שהוועדה הזאת תתכנס ותדון?

<הלל הורוביץ: אנחנו יושבים בישיבות רצופות עם המשטרה, עם מפקד המרחב.

דוד אמסלם: ומה אומרים לך אנשי המשטרה?

<הלל הורוביץ: שהם מנסים מאוד, משתדלים מאוד.

<הלל הורוביץ: אני אומר להם כל פעם, הפתרון מבחינתי הוא עמדות קבועות.

בצלאל סמוטריץ': אדוני היושב-ראש, הוא מנסה להיות "פוליטיקלי קורקט" כי הוא צריך לעבוד איתם ביום-יום.

בצלאל סמוטריץ': המשטרה לא עושה את העבודה, זה ברור.

<הלל הורוביץ: אני יושב איתם הרבה.

<הלל הורוביץ: אנחנו גם ברמת אמון גבוהה מאוד.

<הלל הורוביץ: יושב פה מפקד המרחב.

בצלאל סמוטריץ': אני יודע שלא מצליחים.

בצלאל סמוטריץ': יש מבחן תוצאה בסוף.

<הלל הורוביץ: כבוד היושב-ראש, אני בקשר יומיומי עם מפקדי המשטרה בהר הזיתים, הם יעידו על כך.

<הלל הורוביץ: אנחנו מדברים בטלפון, אנחנו נפגשים פנים אל פנים, אנחנו יושבים בישיבות במרחב, אבל הבעיה לא נפתרת.

דוד אמסלם: הבנתי.

דוד אמסלם: הייתי רוצה לשמוע את גברת גבריאלה פיסמן ממשרד המשפטים.

דוד אמסלם: תאמרי לנו את ה"סטאנדינג" של הר הזיתים.

דוד אמסלם: אני רוצה לדעת מה המצב החוקי בהר הזיתים, למי הוא שייך, מי אמור לנהל אותו, האם יש חובה לנהל אותו ספציפית, האם הוא מוגדר כאתר מורשת, מה המעמד שלו בכלל.

<גבריאלה פיסמן: למען האמת, בעניין ההכרה כאתר לאומי – אלה דברים שלא נמצאים בתחום אחריותנו אלא המשרד להגנת הסביבה ורשות הטבע והגנים צריכים להתייחס.

<גבריאלה פיסמן: זה שאלה שלא נוגעת אלינו.

<גבריאלה פיסמן: אני אחראית על תחום הסמכויות ולכן רציתי להתייחס במיוחד לסמכויות של המאבטחים בהר הזיתים, שזה הסוגיה הראשונה שהוצבה כאן לדיון.

<גבריאלה פיסמן: הטענה המרכזית היתה שאין למאבטחים שום דרך להתמודד עם המעשים והפעולות שנעשים בהר הזיתים.

<גבריאלה פיסמן: מבחינת המצב החוקי, בעצם לכל אדם יש כלים להתמודד עם מעשי אלימות ועם מעשים של פגיעה של ממש ברכוש, שהם המעשים המתוארים.

<גבריאלה פיסמן: לפי סעיף 75 לחוק המעצרים, יש סמכות לאדם פרטי, ברגע שמעשה אלימות מתבצע לנגד עיניו, לעכב את אותו אדם עד לבואו של שוטר.

<גבריאלה פיסמן: כך שגם אם המשטרה לא נמצאת באופן ספציפי במקום שבו מתרחש אירוע, בעת התרחשות אירוע יש אפשרות גם למאבטחים להגיב באופן נקודתי ולהמתין לבואה של המשטרה.

<גבריאלה פיסמן: האפשרות הזו קיימת וכן צריך לעשות בה שימוש.

בצלאל סמוטריץ': מה הם צריכים לעשות מעשית?

<גבריאלה פיסמן: לעכב את אותו אדם.

<גבריאלה פיסמן: החוק מאפשר שימוש בכוח סביר שאין בו כדי לגרום לאדם חבלה.

<הלל הורוביץ: מותר גם להחזיר אבן?

דוד אמסלם: הלל הורוביץ, אנחנו יודעים להבין את התשובה.

<גבריאלה פיסמן: אני עונה לכם תשובה משפטית.

<גבריאלה פיסמן: המחוקק הכיר באותן סיטואציות, כשיש מעשה אלימות שמתרחש לנגד עיניו של אדם, ונתן גם לאדם פרטי, לרבות למאבטחים, שגם הם אנשים פרטיים, את האפשרות להתמודד עם העניין הזה באופן נקודתי במסגרת זמן מוגבלת עד לבואה של המשטרה.

<גבריאלה פיסמן: זה כלי אפקטיבי מיידי שצריך לעשות בו שימוש.

<גבריאלה פיסמן: טענות נוספות נטענו כאן לעניין הפרקליטות והתפקוד של משרד המשפטים.

<גבריאלה פיסמן: מרבית התיקים, למיטב הבנתי, נמצאים בטיפול התביעה המשטרתית.

דוד אמסלם: הייתי רוצה לחדד את מה שאת אומרת.

דוד אמסלם: אני רוצה להבין את המצב החוקי.

דוד אמסלם: כלומר, מבחינת

דוד אמסלם: כם מאבטח מטעם המדינה בהר הזיתים שווה ערך לשומר באיזה אתר בנייה באשדוד?

<גבריאלה פיסמן: זה לא מה שאמרתי.

דוד אמסלם: מבחינת זה שבא מישהו ורוצה לגרום נזק, לפרוץ, לגנוב, לחבל.

דוד אמסלם: האם יש להם סמכויות זהות?

<גבריאלה פיסמן: למיטב ידיעתי, המאבטחים הם מאבטחים מוסמכים לפי חוק סמכויות לשם שמירה על ביטחון הציבור ויש להם סמכויות נוספות, מעבר לאותן סמכויות שתיארתי של אדם פרטי.

<גבריאלה פיסמן: באופן עקרוני אנחנו לא נותנים לאותם אנשים סמכויות להתמודדות עם עבירות פליליות, אבל דווקא ביחס לעבירות הפליליות הספציפיות האלה יש להם כלים שכן יכולים לתת מענה נקודתי ענייני עד לבואה של המשטרה.

<גבריאלה פיסמן: אלה הדברים.

שרון גל: לא הגישו אף כתב אישום?

שרון גל: היא אומרת שהכול מטופל בתביעה המשטרתית.

<גבריאלה פיסמן: לא אמרתי שהכול מטופל בתביעה המשטרתית.

<גבריאלה פיסמן: אמרתי שמרבית התיקים צריכים להיות מטופלים בתביעה המשטרתית.

דוד אמסלם: אלא אם כן אבן הרגה שם מישהו, אז זה הופך להיות עבירה קצת יותר חמורה.

<גבריאלה פיסמן: יש חלוקת תיקים בין הפרקליטות לבין התביעה המשטרתית בהתאם לחומרת העבירה, בהתאם למבחנים נוספים.

שרון גל: זה לא מספיק חמור, פגיעה בקברים?

<גבריאלה פיסמן: התביעה המשטרתית מטפלת בתיקים חמורים מאוד.

בצלאל סמוטריץ': מה עושים עם קטינים?

בצלאל סמוטריץ': הרי חלק גדול מן העבירות מבוצעות על-ידי קטינים, גם בהשחתה וגם בידויי אבנים.

<גבריאלה פיסמן: זו שאלה שאכן נמצאת בבחינה אצלנו והיא מחייבת בחינה נוספת.

<גבריאלה פיסמן: הנושא של התמודדות עם עבירות של קטינים בעייתי בכל הקשר שהוא.

בצלאל סמוטריץ': מה הפתרון שאתם מציעים?

בצלאל סמוטריץ': זה סיפור שהחל לא אתמול, הוא נמשך כבר שנתיים-שלוש-ארבע שנים.

<גבריאלה פיסמן: אני לא יכולה להשיב כרגע על השאלה הזאת.

דוד אמסלם: תודה רבה, גבריאלה פיסמן.

דוד אמסלם: ניצב משנה חיים שמואלי, מפקד מרחב "קדם", בבקשה.

<חיים שמואלי: אני מפקד מרחב "קדם", שאחראי על כל אזור מזרח ירושלים, מאזור הגבעה הצרפתית ועד אזור הר חומה, כולל השכונות היהודיות והכפרים הערביים.

<חיים שמואלי: במרחב יש לנו נקודה בתוך הר הזיתים שמונֶה 26 שוטרים, חלקם שוטרים כחולים וחלקם מג"ב.

<חיים שמואלי: פועלת פלוגת מג"ב באזור כחלק מן הפרישה בכלל מזרח ירושלים.

<חיים שמואלי: הפעילות היא עשרים וארבע שעות ביממה, סביב השעון.

<חיים שמואלי: עיקר הפעילות הוא כמובן אבטחת צירי הגישה, גם לבתי היהודים וגם למבקרים בהר הזיתים.

<חיים שמואלי: לידיעה, מדברים על 2,000 מבקרים ביממה, גם תיירים, בהר הזיתים, שזה כמות לא מבוטלת ופה נדרשת אבטחה של אותם תיירים ושל מבקרי בית העלמין.

<חיים שמואלי: כפי שציין חברי הלל הורוביץ, בלא מעט אירועים אנחנו שותפים, עובדים בשילוב גם עם מועצת בתי העלמין וגם עם אבטחה של משרד הבינוי, שהם אחראים בפועל על הר הזיתים.

<חיים שמואלי: אנחנו מכירים את האירועים.

<חיים שמואלי: כל אירוע, כל תלונה, כל תיק חקירה מתועד.

דוד אמסלם: אתה מרוצה מהמצב?

<חיים שמואלי: לא.

<חיים שמואלי: תיכף אגיע לזה.

<חיים שמואלי: אנחנו מודעים למצב.

דוד אמסלם: ברשותך, אני רוצה שתתייחס לשני דברים.

דוד אמסלם: האם אתה מרוצה מהמצב, ומה לדעתך צריך לעשות כדי שהמצב יהיה סביר.

<חיים שמואלי: אגיע לזה.

<חיים שמואלי: אחרי תקופה לא קלה של חודשים רבים, שהיו פיגועים רבים ואירועי הפס"ד (הפרות סדר) בירושלים, ואני מזכיר, רק באזור הר הזיתים ב-20 במאי היה פיגוע דריסה כנגד שוטרים שהוצבו במקום.

<חיים שמואלי: זאת אומרת, רוב האירועים שקורים בהר הזיתים מוכוונים גם לשוטרים וללוחמי מג"ב שפועלים באזור.

<חיים שמואלי: אין פה בעיה של מוטיבציה ואני מוכן להזמין כל אחד מן הנוכחים לראות את השוטרים שפועלים ומסכנים את חייהם כדי לשמור ולאבטח את בתי העלמין.

בצלאל סמוטריץ': אין טענות לשוטרים הקטנים, חס וחלילה.

דוד אמסלם: גם לא לגדולים, דרך אגב.

דוד אמסלם: אין לי טענה לשוטרים.

<חיים שמואלי: אנחנו ממליצים על שני דברים.

<חיים שמואלי: קודם כול, אנחנו חושבים שצריך לגדר – רוב האירועים מתמקדים בחלק המזרחי של הר הזיתים, בחלקת התימנים וחלקת אפגניסטן.

<חיים שמואלי: בשאר החלקות אין פגיעה.

<חיים שמואלי: באזור הזה אנחנו ממליצים לגדר עם גדר גבוהה את כל החלקה, לסגור עם שערים את כל הצירים שמובילים את תושבי המקום.

<חיים שמואלי: על-פי מה שאני מבין מראש מועצת בתי העלמין, זה שטח פרטי, או שטח שסטטוטורית שייך לבית הקברות ולא שטח ציבורי, אבל זה נתון לבדיקה כמובן.

דוד אמסלם: ובקטע המשטרתי?

<חיים שמואלי: בקטע המשטרתי, אנחנו נמצאים בתוכנית לחיזוק ביטחון ירושלים.

<חיים שמואלי: גדל מספר התקנים שלנו, אנחנו משלימים את הפערים של הסד"כ כדי להגדיל גם את כוח האדם בנקודה.

<חיים שמואלי: בשנה הקרובה אני מקווה שיקום- - -

דוד אמסלם: יש נקודת משטרה במקום?

<חיים שמואלי: כן, אמרתי.

<חיים שמואלי: בתחילת דברי אמרתי שיש נקודת משטרה במקום.

דוד אמסלם: איפה?

דוד אמסלם: בחניון של מלון "שבע הקשתות" למעלה?

<חיים שמואלי: מתחת למלון "שבע הקשתות".

<חיים שמואלי: הסיירים עובדים עשרים וארבע שעות ביממה.

<חיים שמואלי: בלילה הנקודה סגורה אבל הסיירים עובדים במשך כל היממה.

דוד אמסלם: דרך אגב, אלה סיירים שמיועדים רק להר הזיתים או ש"על הדרך" נמצאים גם בהר הזיתים?

<חיים שמואלי: הם פועלים בהר הזיתים וא-טור, בכל האזור של שכונת א-טור כמובן.

<חיים שמואלי: הפלוגה פועלת בכל מרחב גזרת א-טור.

בצלאל סמוטריץ': זאת אמירה חשובה, שהנקודה סגורה בלילה.

בצלאל סמוטריץ': נדמה לי שההשחתות מתבצעות בלילה, לא ביום.

<קריאה: גם ביום.

שרון גל: אני מבקש לשאול שאלה בנקודה הזאת.

שרון גל: אני חושב שהדיון הזה צריך להיות ענייני וצריך לפתור את הבעיה.

שרון גל: אני לא מאשים את המשטרה בסיטואציה הזאת.

שרון גל: אני חושב שזה עניין של מדיניות והוראות והסתכלות יותר אסטרטגית על המצב.

שרון גל: אני רוצה לשאול אותך שאלה אחת, דווקא כמי שיש לו ניסיון רב עם פרעות בכל מיני מקומות ואירועים וגם בעבודה משטרתית ויודע איך פותרים בעיות.

שרון גל: מתי היתה בשנתיים האחרונות פעולה לילית יזומה רחבת היקף, שמתכנסים במקום אחד ויוצאים לבתים של פורעים ועוצרים אותם ומעמידים אותם לדין, מאריכים את מעצרם למחרת במאסות על-פי מידע מודיעיני, כתוצאה מעבודה ארוכה ומאומצת?

שרון גל: אגב, אתה יכול להגיד לי: "אין לנו אמצעים לעשות את זה", זה בסדר.

שרון גל: אני שואל אם היה אירוע כזה בשנתיים האחרונות.

<חיים שמואלי: בשנה האחרונה במסגרת מבצע "שומרי החומות" המשרד לביטחון פנים ומפכ"ל המשטרה חיזקו את ירושלים בכוחות מתוגברים.

שרון גל: לא ירושלים.

שרון גל: אני מדבר על האזורים האלה.

<חיים שמואלי: באזורים של מזרח ירושלים.

<חיים שמואלי: גם היום מרחב "קדם" מתוגבר יום-יום במאות שוטרים מכלל הארץ.

שרון גל: זה בדיוק הבעיה.

שרון גל: אני רוצה להסביר לך משהו.

שרון גל: אני מבקש את רשות הדיבור עכשיו לדקה וחצי.

שרון גל: הבעיה כאן היא באמת עניין של מדיניות, מי בעל הבית בשטח, מי השולט בשטח, הנוכחות, כמה אנחנו נחושים באמת להפגין את ריבונותנו במקום הזה.

שרון גל: אני לא בא בטענות למשטרה.

שרון גל: אם הממשלה היתה מורה, או הוועדה עכשיו תנהל את הדיון הזה שבסופו תהיה מסקנה שאנחנו רוצים לחזור למקומות האלה, לחזור לשלוט בהם באמת, לא רק לכבות שרפות, לא לפגוש תמונות מן הסוג הזה, אפילו לא פעם אחת, להגיע לאותם פורעים, גם אם מדובר בבודדים וגם אם מדובר בהתארגנות מסודרת ותורנויות שעושים שם, אלא יש את הנקודה הזאת בלילה, ובעיקר להפגין נוכחות, גם אם זה כרוך בתקצוב נוסף, גם אם זה כרוך בהפעלה לילית, גם אם זה כרוך בהחלפת המתנדבים בשוטרים בשכר, גם אם זה כרוך בלהביא לשם כוח של מג"ב כדי לתגבר באופן קבוע במשך שנה, עד שאותם פורעים במקום יבינו שבעלי הבית במקום הם היהודים.

שרון גל: כי הרי מה שמנסים לעשות כאן זה להדיר את היהודים מהמקום, לייצר פחד כדי שהילדים שלי מחר בבית-ספר או הילדים של בצלאל סמוטריץ' יחשבו פעמיים אם לצאת לשם לטיול כי במצב הנוכחי אני מניח שאנשים לא ירצו לסכן את החיים שלהם.

שרון גל: אסור לנו להפסיד את המקום הזה.

שרון גל: אם נפסיד את המקום הזה נפסיד במערכה שם ונפסיד בעוד מקומות.

שרון גל: לכן כל העניין הזה, אדוני היושב-ראש, של נקודה פתוחה בלילה או נקודה סגורה בלילה, עשינו מבצע פה ושם – אגב, אני חושב שלא צריך לבוא בטענות אליהם.

שרון גל: אני חושב שצריכה להיות מדיניות אחרת.

שרון גל: מפה צריכה לצאת הבשורה היום, במקום השיח הזה שמירי רגב היתה ואנחנו נצא מחר לסיור.

שרון גל: המצב ברור, אנחנו מאבדים נכס חשוב על רקע של מלחמה לאומית ואנחנו חייבים לחזור לשם.

דוד אמסלם: בגלל זה הדיון.

<חיים שמואלי: אני רוצה רק לסיים את המשפט כי לא השלמתי אותו.

<חיים שמואלי: קודם כול, אין חולק על הריבונות שלנו במקום.

<חיים שמואלי: גם התושבים מבינים את זה.

<חיים שמואלי: חשוב לומר את זה.

<חיים שמואלי: דבר נוסף, אנחנו מתמודדים היום עם קטינים.

<חיים שמואלי: גם המעורבים שנעצרו במהלך השנה – ויום-יום יש מעצרים בגזרה, רק לשאלתך, יום-יום.

<חיים שמואלי: אמנם לא מעצרים המוניים אבל בטח מעצרים איכותיים כדי להגיע לראיות ולכתבי אישום ולא לעשות מעצרים סתם.

<חיים שמואלי: עיקר הבעיה היא להביא את הראיות אל מול אותם קטינים.

<חיים שמואלי: גם כשמביאים את הראיות, אם יש קטין, וחלקם אפילו מתחת לגיל הענישה הפלילית, וגם אם הוא בגיר יותר וללא עבר פלילי, לצערי אותם אנשים לא הולכים למעצר, לא הולכים למאסר.

<חיים שמואלי: חלקם אולי במקרה הטוב מסיימים עם מספר חודשים ומשתחררים הלאה ואנחנו פוגשים את אותם קטינים שוב ושוב בשטח.

<חיים שמואלי: פה יכול להיות שהמחוקק יכול לעזור.

דוד אמסלם: אתה נכנס כרגע לבעיה הרבה יותר רחבה, בכלל איך מדינת ישראל מתמודדת עם קטינים.

דוד אמסלם: אני רוצה לשאול אותך שאלה, אותי מעניין דבר אחר, בהיבט האישי שלך.

דוד אמסלם: אני מסכים עם מה שנאמר כאן, שמשטרת ישראל באמת עושה את פעולתה, את מה שהיא יכולה.

דוד אמסלם: אתה כמפקד האזור קם בבוקר, יש תופעה שחוזרת ונשנית ואתה מבין שהיא בעייתית, והיא נמצאת בתחום הטיפול שלך.

דוד אמסלם: מה עשית מול המפקדים שלך?

דוד אמסלם: דיברת?

דוד אמסלם: אמרת: חבר'ה, אנחנו צריכים עוד שוטרים, אני צריך עוד אבטחה, אני צריך עוד ניידות?

דוד אמסלם: או שהבנת שזה חלק מן המשימות ומתקדמים?

דוד אמסלם: מה לעשות, יש בעיות בעוד מקומות בירושלים.

<חיים שמואלי: אני רוצה לציין שביטחון ירושלים נידון בכל יום גם אצלנו, גם ברמה שלנו, גם ברמה של המחוז, ברמה של המפכ"ל וברמה של השר, מידי שבוע, מידי שבועיים, והדברים נמצאים על השולחן ונאמרים.

דוד אמסלם: מה התשובות שאתה מקבל?

<חיים שמואלי: כמובן כל הזמן אנחנו עושים הערכת מצב.

<חיים שמואלי: אם צריך לתגבר שוטרים אנחנו מתגברים שוטרים.

דוד אמסלם: אני רוצה לעזור, לכן אני שואל.

דוד אמסלם: בסך הכול כאשר אתה קם בבוקר אני מניח שאתה רוצה לעשות את עבודתך נאמנה ולהצליח בתפקיד, כמו כל אחד אחר שבא לעבודה שלו ורוצה לעבוד ולעשות את המשימה.

דוד אמסלם: כאשר אני בא לעבודה שלי ויש לי איזו משימה ואני לא מצליח לבצע אותה ואני מתחיל לזהות למה, אני בא לממונים ואומר: חבר'ה, זה באחריות שלי אבל יש לי בעיה, אני חייב א', ב', ג' כדי להתקדם.

דוד אמסלם: ואז הם יכולים להגיד לי תשובות, לא חשוב איזה סוג של תשובות.

דוד אמסלם: אני שואל אותך שאלה.

דוד אמסלם: אני מניח שאתה הצפת את זה.

דוד אמסלם: זה לא אירוע חד-פעמי, זה אירוע שמתמשך כבר שנים.

דוד אמסלם: אתה כמפקד, שהאחריות על הגזרה ברמה הביטחונית היא שלך, איך אתה מציף את זה?

דוד אמסלם: אותי מעניין יותר מה התשובות שאתה מקבל.

<חיים שמואלי: אני חושב שהסוגיה באמת רחבה יותר, היא של כלל הגופים שיושבים כאן, אם זה עיריית ירושלים, אם זה האבטחה של משרד הבינוי והנהלת בתי העלמין.

<חיים שמואלי: יש מכלול של אמצעים ומשאבים שצריך כדי לטפל בתופעה, וכמובן גם אנחנו בהיבט שלנו מבחינת כוח האדם, מבחינת המשאבים, אנחנו הולכים להשקיע בלא מעט מצלמות.

דוד אמסלם: ניהלתם דיון מול משרד הבינוי לגבי הנושא הזה?

דוד אמסלם: זימנתם אותם לאיזו פגישה?

<חיים שמואלי: רק לפני שבוע השתתפנו בדיון שהיו בו גם מן האבטחה של משרד הבינוי, גם נציגי העירייה, על סוגיה של חסימת הציר לחלקת אפגניסטן.

<חיים שמואלי: אנחנו עושים את זה בשוטף.

בצלאל סמוטריץ': למה אתם מסרבים שם למשמר אזרחי?

בצלאל סמוטריץ': אפרופו מצוקת כוח אדם.

<חיים שמואלי: אף אחד לא סירב למשמר אזרחי.

בצלאל סמוטריץ': אני יודע שהיו פניות, רצו להקים משמר אזרחי מסודר עם מתנדבים מישיבת הכותל וסירבו לכך.

<חיים שמואלי: זה לא לדיון היום אבל בהחלט אשמח להתייחס פעם אחרת.

דוד אמסלם: לא כעת, אני לא רוצה להיכנס לזה.

בצלאל סמוטריץ': חשוב שתהיה אמירה שרוצים משמר אזרחי.

<חיים שמואלי: רוצים.

דוד אמסלם: אני לא רוצה להיכנס לעניין האופרטיבי, זה פחות חשוב לי.

דוד אמסלם: אנחנו יכולים לערוך פה דיון ולעסוק באמת מה"פילבוקס" ועד איפה הניידת עומדת, אבל לא לשם אנחנו רוצים ללכת.

בצלאל סמוטריץ': למדתי בצבא, בסוף יש את מבחן התוצאה, ובסוף במבחן התוצאה זה כישלון טוטלי, כל התהליכים.

דוד אמסלם: לכן הייתי מציע שתבוא למבחן התוצאה ולא לרמת ה"פילבוקס".

דוד אמסלם: אני מבקש לשמוע את יצחק איזי לרר, מנהל אגף בכיר במשרד הבינוי, בבקשה.

דוד אמסלם: ברשותך, הייתי רוצה להבין איך משרד הבינוי בכלל קשור לאירוע.

דוד אמסלם: האם הוא מנהל בתי עלמין או רק את זה?

<יצחק לרר: משרד הבינוי פועל תחת החלטת ממשלה.

<יצחק לרר: כאשר פירקו את משרד הדתות העבירו את האחריות אלינו כי אנחנו כבר היינו בשטח, לאבטחת בתי היהודים בסביבה.

דוד אמסלם: בתי העלמין והיהודים?

<יצחק לרר: כן.

<יצחק לרר: זה התחיל באבטחת בתי היהודים במזרח ירושלים.

<יצחק לרר: לא אפרט כרגע, אבל זה פרויקט גדול.

דוד אמסלם: נעזוב את זה, לא לשם אני חותר.

<יצחק לרר: מאחר וראו שאנחנו כבר נמצאים בגזרה במעלה הזיתים ובראס אל עמוד הטילו עלינו את האחריות לאבטח גם את בתי העלמין.

דוד אמסלם: במקום על המשטרה?

דוד אמסלם: אני מניח שהמשטרה היתה בעצם הגוף שאמור לתת את הביטחון לתושבים במזרח ירושלים וגם למתקנים.

דוד אמסלם: אני לא נכנס כרגע לסוגיה למה בעצם נתנו לכם את הצ'רטר לטפל באבטחת התושבים והמתקנים.

<יצחק לרר: מדובר בהחלטת ממשלה, זה הבסיס.

<יצחק לרר: התפקיד שלנו מחולק לשתיים: אבטחת עולים לרגל לקברי בני משפחותיהם – אנחנו לא עוסקים בלוויות או דברים כאלה, את זה חברות קדישא מאבטחות – ומניעת ונדליזם.

<יצחק לרר: מדובר בשלושה צוותים שמסיירים בגזרה, שברוב היום, בשעות היום הם בעיקר מלווים אנשים שעולים להר.

<יצחק לרר: פרסמנו גם את המוקד שלנו.

דוד אמסלם: מה כולל צוות?

דוד אמסלם: תגיד לי את הסד"כ.

<יצחק לרר: שני מאבטחים ורכב.

דוד אמסלם: כלומר, מדובר על 6 אנשים.

<יצחק לרר: 6 אנשים, 24 שעות ביממה.

דוד אמסלם: עם רכב אחד?

<יצחק לרר: עם 3 רכבים.

<יצחק לרר: יש לנו מוקד.

<יצחק לרר: המוקד מקבל גם את ההזמנות לליוויים.

<יצחק לרר: אנחנו מלווים מאזורים סטריליים יחסית.

<יצחק לרר: זה סוגיה אחת.

דוד אמסלם: כלומר, מי שרוצה לעלות להר הזיתים מתקשר אליכם ואז אתם קובעים אתו איזו נקודת חבירה ומשם מלווים אותו?

<יצחק לרר: כן.

<מנחם לובינסקי: יש גם את המספר של הוועד הבינלאומי.

<יצחק לרר: הפצנו את המספר ככל שניתן.

<יצחק לרר: דבר נוסף, היכולות שלנו מול אותם פורעים.

<יצחק לרר: כשדיברה הגברת ממשרד המשפטים על הסמכויות, זה נכון שיש לכל אזרח אפשרות להגיב בתחום של הגנה עצמית ולסייע, אבל פה לא מדובר אחד מול אחד.

<יצחק לרר: פה מדובר ברעולי פנים, בפורעים.

<יצחק לרר: יש להם גם שיטה: קודם הם יוצרים את המגע הראשוני של זיקוקים, אם זה מול המשטרה או מולנו, ואחר-כך הקו הראשון הוא קו של עימות והקו השני שנמצא מאחור מבצע את הוונדליזם.

<יצחק לרר: אני מדבר ברמה הטכנית.

<יצחק לרר: בכל זאת חשוב לי להציג את הצד האופרטיבי.

<יצחק לרר: נציג את זה לשר גם באישור תוכניות, על-פי בקשתו.

<יצחק לרר: צריך לתגבר מצלמות.

<יצחק לרר: 4 מצלמות לא פעילות שם כבר זמן רב.

דוד אמסלם: מתוך כמה?

<יצחק לרר: מתוך 7 מצלמות לגזרה הספציפית הזאת.

דוד אמסלם: למה הן לא פעילות?

<יצחק לרר: הן לא פעילות כי הן נשרפו.

<יצחק לרר: תקציב – יש לנו 150,000 שקל תקציב שנתי לתקן מצלמות.

<יצחק לרר: לגבי 7 המצלמות האלה מדובר בתקציב של חצי מיליון שקל.

<יצחק לרר: זה דוגמה אחת.

דוד אמסלם: העליתם את זה בדרישות התקציב שלכם ולא אישרו לכם את זה?

<יצחק לרר: כן, כל הזמן.

דוד אמסלם: השר הקודם לא אישר לכם את זה?

<יצחק לרר: ההתחשבנות שלנו היא מול משרד ראש הממשלה, הוא מקצה לנו את התקציב.

<קריאה: יש בעיה, שמס רכוש לא מכיר בזה.

<יצחק לרר: גם מס רכוש לא מכיר בזה.

<יצחק לרר: מאחר ואנחנו אותה מדינה, אנחנו לא אזרחים, אנחנו צריכים לתקצב ממקורותינו או מהתקציב הצבוע.

<יצחק לרר: ההמלצה שלנו היא להציב עוד צוות- - -

בצלאל סמוטריץ': כמה כסף זה 4 מצלמות?

בצלאל סמוטריץ': אנחנו מדברים פה עכשיו על משהו אופרטיבי.

<יצחק לרר: אני מדבר על חצי מיליון שקל רק לתוספת המצלמות ולתיקון המצלמות הקיימות.

דוד אמסלם: הבנתי.

דוד אמסלם: הם אמרו שאין חצי מיליון שקל?

<יצחק לרר: הגשנו את הדרישה הזאת ולא קיבלנו אישור.

דוד אמסלם: למה?

דוד אמסלם: מה הם אמרו לכם?

דוד אמסלם: אמרו שאין כסף או אמרו שלא צריך מצלמות?

<יצחק לרר: אין כסף.

<יצחק לרר: גידור – אנחנו ממליצים לגדר את אותם מתחמים, כפי שנאמר, לא בגדר רשתות "יהודה" אלא בגדר מסיבית.

<יצחק לרר: יש איזה סטטוס קוו, ואני לא יודע בדיוק מה הסיבה, לא נכנס לזה, אם זה גן לאומי או לא גן לאומי, אין אישור לגדר את הר הזיתים בשל כל מיני סיבות פוליטיות.

<יצחק לרר: כך הבנתי בתחילת הפרויקט.

<יצחק לרר: כאשר הקימו את המצלמות הדרישה שלנו כמשרד הבינוי, כדי שנוכל להגן, היתה לתחם את זה בגדר נורמלית.

<יצחק לרר: אין אפשרות כזאת.

דוד אמסלם: מי לא נותן את האישור?

דוד אמסלם: מי אמור לאשר את זה?

<יצחק לרר: בזמנו ריכזו את הטיפול הרל"י (הרשות לפיתוח ירושלים) ומשרד ראש הממשלה.

דוד אמסלם: אתה אומר שבעצם אין אישור, לא ברמה הכספית אלא אני מבין שהבעיה עקרונית.

<יצחק לרר: כן.

דוד אמסלם: מישהו הסביר לך למה נקבע העיקרון?

<יצחק לרר: לא נכנסנו לזה.

שרון גל: זה ממשלת ימין בכאילו.

בצלאל סמוטריץ': אני נגד גדר.

בצלאל סמוטריץ': מה, אני צריך להתמגן?

בצלאל סמוטריץ': לא הבנתי.

בצלאל סמוטריץ': אני צריך להיכנס לגדרות?

בצלאל סמוטריץ': תיכף יגידו לי תיל וחשמל.

<יצחק לרר: בתי העלמין במערב העיר ובמרכז המדינה ברובם מגודרים.

<מנחם לובינסקי: בכל העולם, לא רק פה.

<יצחק לרר: דבר נוסף, חשוב לשים שם צוות יירוט של מג"ב, שלא יהיה דווקא בגזרה הזאת.

<יצחק לרר: הוא יישב על הר הזיתים.

<יצחק לרר: הבן שלי משרת במג"ב ביחידה ירושלמית שיושבת היום במגזר הכפרי ולילה-לילה הוא מבצע מארבים ותופס.

<יצחק לרר: אני חושב שהגישה צריכה להיות גישה של צוות קבוע שיוקצה אך ורק להר הזיתים ועל-פי מודיעין שלנו ומודיעין שלהם יוכל להגיע בכל זמן נתון.

<יצחק לרר: חווינו את זה בצורה חיובית מאוד השבוע כאשר הגיע צוות ותפס.

דוד אמסלם: האם לדעתך המקצועית משרד הבינוי אמור לאבטח מתקנים או משטרת ישראל אמורה לעסוק במתקנים ולא לבנות שיכונים ואתם אמורים לבנות בניינים?

<יצחק לרר: זה דיון שעלה לאחרונה בבג"ץ.

<יצחק לרר: היה עתירה לבג"ץ על-ידי פלסטינאים ועל-ידי האגודה לזכויות האזרח.

<יצחק לרר: בג"ץ הכריע שאין יתרון למשרד ממשלתי אחר עלינו ומבחן התוצאה קובע.

<יצחק לרר: את זה אמר השופט העליון.

<יצחק לרר: אז קיבלנו את החותמת האחרונה.

בצלאל סמוטריץ': אדוני היושב-ראש, זה פשוט הדרך כדי שזה יקרה.

בצלאל סמוטריץ': אנחנו מדברים על זה כבר שנים רבות.

בצלאל סמוטריץ': זה לא בריא אבל זו פשוט הדרך היחידה כדי שהמקומות האלה יישמרו, על-ידי משרד הבינוי.

דוד אמסלם: משרד הבינוי יאבטח את המתקנים ומשטרת ישראל תבנה את הבניינים, אני מבין.

דוד אמסלם: ..

בצלאל סמוטריץ': זו הדרך היחידה שזה יעבוד.

דוד אמסלם: אולי גם למשרד התחבורה יש מה להגיד בעניין.

דוד אמסלם: ..

בצלאל סמוטריץ': אתה רוצה להוריד את זה.

בצלאל סמוטריץ': ואז מה?

בצלאל סמוטריץ': אז לא תהיה אבטחה.

דוד אמסלם: אני אישית סבור שכל גוף במדינת ישראל צריך לעסוק בדברים שהוא מתמקצע בהם.

דוד אמסלם: יש פה אנדרוגינוס, זה כמעט מגדל בבל.

דוד אמסלם: אתה יודע איפה יש בלגן?

דוד אמסלם: כאשר כל אחד עוסק במה שהוא לא צריך להתעסק.

דוד אמסלם: אני תמיד אומר: תעשה את מה שאתה צריך לעשות היטב והפאזל יסתדר מאליו.

בצלאל סמוטריץ': אני מסכים מאוד, כך זה במציאות אוטופית, אבל כל עוד זה לא קורה אין ברירה.

דוד אמסלם: תודה, יצחק לרר.

דוד אמסלם: הייתי רוצה לשמוע את אברהם לובינסקי, יושב-ראש הוועד הבינלאומי להגנת הר הזיתים, בבקשה.

<אברהם לובינסקי: כבוד היושב-ראש, חברי הוועדה ואנשים יקרים.

<אברהם לובינסקי: אני אייב לובינסקי מארצות-הברית.

<אברהם לובינסקי: הקמתי ביחד עם אחי מנחם את הוועד הבינלאומי להגנת הר הזיתים וזה מפורסם לכל העולם.

<אברהם לובינסקי: יש לנו קשר לקנדה עכשיו ולאירופה.

<אברהם לובינסקי: אתר האינטרנט שלנו גדל מיום ליום.

<אברהם לובינסקי: בשנים האחרונות אנחנו עוסקים בהתנדבות ומנסים להוביל שינוי גדול בכל הנוגע לביטחון והתייחסות להר הזיתים.

<אברהם לובינסקי: מכובדי, אני רוצה לפתוח בעדות אישית מהימים האחרונים.

<אברהם לובינסקי: ביום חמישי האחרון הגעתי מארצות-הברית על מנת להופיע בפניכם כאן בכנסת.

<אברהם לובינסקי: נסעתי לפקוד את קבר הורי בהר הזיתים ובדרכי לשם "חטפתי" אבנים.

<אברהם לובינסקי: כשהגעתי למקום ראיתי את הוונדליזם בהר ובפרט בחלקת אפגניסטן.

<אברהם לובינסקי: המראות מזעזעים.

<אברהם לובינסקי: מה שקרה ביום חמישי רק מוכיח ששום דבר לא באמת השתנה.

<אברהם לובינסקי: כל אחד מהיושבים כאן מבין ויודע שהמצב שקיים היום בהר הזיתים חייב להיפסק.

<אברהם לובינסקי: אנשים שמגיעים היום להר הזיתים לא יכולים ליהנות בכלל מביטחון.

<אברהם לובינסקי: אבל למרות שדיברנו על הנושא לא פעם ולא פעמיים בינתיים ולמרות הכול – כאילו כלום.

<אברהם לובינסקי: אני מגלה שרבים מאוד לא מגישים תלונה מסודרת, וכשאני שואל למה הם עונים: כי המשטרה ממילא לא עושה כלום.

<אברהם לובינסקי: הבנתם?

<אברהם לובינסקי: שאזרחים יאבדו אמון במשטרה?

<אברהם לובינסקי: למה?

<אברהם לובינסקי: המשטרה, על אף שהבטיחה כבר מזמן שהיא תעמיד 24 שוטרים במשמרות לאורך היום כולו, ממשיכה להפקיר את הזירה ועושה צחוק מהאזרחים ומהכנסת.

<אברהם לובינסקי: גם כאשר כבר נעצרים פורעים לא מוגשים נגדם כתבי אישום והם משתחררים לבתיהם.

<אברהם לובינסקי: ילדים בני פחות מ-15 שנים למשטרה אין חשק לעצור אותם.

<אברהם לובינסקי: למעשה, צריך לשנות את כל התפיסה לגבי הר הזיתים.

<אברהם לובינסקי: שמחתי לשמוע שבהסכמים הקואליציוניים נכתב כי ידאגו להר הזיתים, אבל אני שואל איפה זה בפועל.

<אברהם לובינסקי: אם יחליטו שזה מספיק חשוב אני בטוח שלמדינת ישראל יש את האמצעים לדאוג שההר יהיה בטוח.

<אברהם לובינסקי: אנחנו חושבים שחייבים ענישה כבדה ביותר נגד הפורעים.

<אברהם לובינסקי: זה צריך לבוא גם באמצעות ספר החוקים שתוכנס לתוכו ענישה כבדה וגם ברצון של המשטרה להשיג הרתעה.

<אברהם לובינסקי: איך יכול להיות שילד בארצות-הברית בן תשע שאביו נפטר השנה בגיל 39 שואל אותי: "האם אבי בטוח על הר הזיתים?

<אברהם לובינסקי: תעשה לי טובה, אברהם, תשמור על אבי".

<אברהם לובינסקי: כאילו אין מספיק דאגות לילד הזה.

<אברהם לובינסקי: אני פונה אליכם ומבקש מכם כמחוקקים, תעשו הכול כדי להפסיק את החרפה והבושה.

<אברהם לובינסקי: יש להביא שלום למקום הקדוש של הר הזיתים.

<אברהם לובינסקי: אם אנחנו נשכח את העבר וההווה, אני שואל אתכם, מה יהיה העתיד שלנו?

<אברהם לובינסקי: תודה רבה.

דוד אמסלם: תודה רבה, אברהם.

<מנחם לובינסקי: אני מבקש להוסיף מילה, אדוני היושב-ראש.

<מנחם לובינסקי: אנחנו צריכים להבין משהו שאני חושב שבמדינת ישראל בכלל לא מתייחסים אליו.

<מנחם לובינסקי: זה בית הקברות הלאומי של העם היהודי, זה ה-"Arlington cemetery" של העם היהודי.

<מנחם לובינסקי: כל יהודי יודע מה זה הר הזיתים ושואל על זה.

<מנחם לובינסקי: לפני כמה שבועות היו בהר הזיתים נציגים של ה-State department ביחד עם הקונסול.

<מנחם לובינסקי: הם ראו את חילול הקברים.

<מנחם לובינסקי: הם שאלו: למה זה לא מגודר?

<מנחם לובינסקי: כל בית קברות באמריקה מגודר.

<מנחם לובינסקי: חברי הקונגרס ג'רי נדלר ואליוט אנגל "חטפו" אבנים.

<מנחם לובינסקי: יש לו במשרד את האבן, הוא מראה את האבן שהוא "חטף".

<מנחם לובינסקי: איזו בושה זו בשביל מדינת ישראל.

<מנחם לובינסקי: אתם רוצים להתחיל?

<מנחם לובינסקי: יש לכם את החסות של היהדות הבינלאומית לעשות מה שאתם רוצים פה.

<מנחם לובינסקי: ביבי נתניהו לא יצטרך לענות לאף אחד.

<מנחם לובינסקי: ה-State department יודעים את זה.

<מנחם לובינסקי: 15,000 אמריקאים קבורים בהר הזיתים, קבורים אנשים מ-90 מדינות.

<מנחם לובינסקי: למה כבר 5 שנים, אני כבר בפעם הרביעית כאן בוועדה הזאת מדבר על אותם דברים?

<מנחם לובינסקי: איפה התקציבים?

<מנחם לובינסקי: למה לא עושים שם דבר?

<מנחם לובינסקי: למה צריך לשמוע שלקח 3 שבועות?

<מנחם לובינסקי: כאשר שברו 50 קברים באפגניסטן כל פושע יושב בבית הסוהר.

<מנחם לובינסקי: אם אתה הולך לגנוב משהו, קודם תשבור את המצלמה ואחר-כך תלך לגנוב.

<מנחם לובינסקי: השיטה הזאת נמשכת פה.

<מנחם לובינסקי: רבותי, אני אומר לכם, אתם צריכים להבין שזה לא יכול להמשיך כך.

<מנחם לובינסקי: אני מקווה שתחת החסות של היושב-ראש החדש יבוא שינוי סוף-סוף.

דוד אמסלם: אתה יודע, היושב-ראש לא מחלק כספים.

דוד אמסלם: אנחנו רק מציפים את הנושא על סדר היום.

דוד אמסלם: תודה רבה לך.

דוד אמסלם: הדברים שלכם באמת ריגשו אותי.

דוד אמסלם: ענר עוזרי מן הרשות לפיתוח מזרח ירושלים, בבקשה.

דוד אמסלם: בקצרה, ברשותכם.

דוד אמסלם: עכשיו כבר 11:40, יש לנו בדיוק רבע שעה לפני הסיכום שלי.

<ענר עוזרי: אומר ממש בקצרה.

<ענר עוזרי: במסגרת החלטת ממשלה הועבר תקציב גם לחיזוק אגן העיר העתיקה וגם להר הזיתים.

דוד אמסלם: מה התקציב?

<ענר עוזרי: התקציב שהוקצה לביטחון הר הזיתים היה 80 מיליון שקלים, מתוכו היה תקציב גם לתחזוקה וגם לאבטחה וגם להקמה של מערכת מצלמות, 4 מיליון שקל.

דוד אמסלם: זה מממן גם את השמירה?

<ענר עוזרי: כן.

דוד אמסלם: כמה השמירה עולה?

<ענר עוזרי: 4.3 מיליון שקל בשנה.

דוד אמסלם: זאת אומרת, הכול הולך לשמירה.

דוד אמסלם: אז מה נשאר לשאר?

<ענר עוזרי: הולך 4 מיליון שקל לשמירה ובנוסף לזה כל מערכת המצלמות הוקמה מהתקציב הזה.

שרון גל: אתה מצליח להבין מי אחראי על המצלמות, מי אחראי על האבטחה, על מה אחראית המשטרה?

<ענר עוזרי: אנחנו הקמנו ומסרנו.

שרון גל: לפני רגע הוא אמר שאין חצי מיליון שקל למצלמות.

דוד אמסלם: הוא אמר שזה הסכום שהוצא בהקמה.

<ענר עוזרי: הקמנו ומסרנו.

שרון גל: מה עם התחזוקה?

<ענר עוזרי: התחזוקה נכללת בתוך התקציב הזה, בתוך הסכום שהוקצה לזה.

<ענר עוזרי: מעבר לזה, לנו אין תקציבים נוספים.

דוד אמסלם: אנחנו לא באים בתלונות אליכם.

<ענר עוזרי: יש תקציב "נעול" שמועבר להר הזיתים.

דוד אמסלם: אתם צינור למשרד הבינוי.

דוד אמסלם: הוא מתרכז בעיקר בכיסוי עלויות האבטחה, כך אני מבין.

<ענר עוזרי: בשוטף כן.

דוד אמסלם: תודה.

דוד אמסלם: אריה קינג ואחרי כן רות פרמינגר, בבקשה.

דוד אמסלם: אריה קינג הוא תושב המקום וגם חבר מועצת עיריית ירושלים.

<אריה קינג: חשוב יותר שאני תושב הר הזיתים כבר 19 שנים.

<אריה קינג: נלמד מן ההיסטוריה.

<אריה קינג: קודם כול לשאלה למה זה לא גודר – זה לא גודר בשל סיבה אחת פשוטה, ראובן פינסקי שקיבל את זה לראשונה החליט שלא מתאים לגדר את הר הזיתים.

<אריה קינג: שאף אחד לא יחפש תירוץ וסיבה ביטחונית.

<אריה קינג: זה פשוט לא מתאים לו.

<אריה קינג: זו היתה הסיבה.

<אריה קינג: אני כבר מהיום הראשון, עוד לפני שפינסקי נכנס, כשהוא עשה את החפיפה אתי, אמרתי לו: חייבים לסגור את בית הקברות עם חומה.

<אריה קינג: ציר אפגניסטן הוא כביש פרטי, צריך לסגור את זה.

<אריה קינג: לא צריך אישור מאף אחד, פשוט מועצת בתי העלמין עם חברה קדישא תסגור את זה, כי ברגע שהמקום יהיה סגור באופן מיידי מספר הערבים שייכנסו למקום יצנח.

<אריה קינג: אתן לך דוגמה רעה.

<אריה קינג: בכניסה מסילואן לחלקה הספרדית הישנה לכיוון ה"בן איש חי" ו"אור החיים הקדוש" יש פתח.

<אריה קינג: סגרו אותו כבר 3 פעמים ופרצו אותו 3 פעמים, וזה קיר בטון.

<אריה קינג: שאלתי את מי שביצע את העבודות, שזה חברת פמ"י (פיתוח מזרח ירושלים) כמדומני, איך זה קרה.

<אריה קינג: אומרים: עשינו יציקה, באו ערבים מסילואן ופתחו.

<אריה קינג: שאלתי: הציבו שוטרים?

<אריה קינג: אז באמת בפעם הראשונה לא הציבו, בפעם השנייה לא הציבו, בפעם השלישית הציבו שוטרים אבל אחרי יום הם "התקפלו".

<אריה קינג: כתוצאה מכך דרך הפתח נכנסים ערבים עם גמלים, חמורים, כבשים ועזים ואת כל האשפה שלהם הם זורקים אל תוך בית הקברות על חלקות קבורה שעדיין נמצאות שם.

<אריה קינג: זה קורה יום-יום, רואים את זה מהכותל המערבי, לא צריך בכלל ללכת לצד המזרחי.

<אריה קינג: מה שאמר חיים שמואלי כמעט נכון.

<אריה קינג: לא הכול בצד המזרחי.

<אריה קינג: זה גם בצד המזרחי – חלקות אפגניסטן, תימן וכדומה – וגם באזור סילואן, שהוא החלק הכי מערבי, מול עיר דוד.

<אריה קינג: אתה רואה פתאום ערבי זורק את שקית הזבל שלו מן החלון אל הקבר של משפחת פאפו, "הפלא יועץ", ואין אף אחד שעושה דבר.

<אריה קינג: לכן הכול חוזר לעניין של רצון.

<אריה קינג: כפי שהגדר לא נבנתה כי פינסקי החליט שלא צריך, פינסקי החכם, המבין בביטחון, וזה שטות, צריך לבנות חומה.

דוד אמסלם: הוא במקרה חבר שלי, אבל זה לא הנושא.

<אריה קינג: גם שלי, אבל אני לא מקבל את ההחלטה שלו שם כי בגללו היום אנחנו סובלים.

<אריה קינג: דבר שני, כאשר בונים חומה המשטרה צריכה להציב שם ניידת, אם צריך גם במשך חודשיים, והיא לא תזוז משם, לוודא שלא נוגעים בחומה.

<אריה קינג: זה הדבר הכי חשוב.

<אריה קינג: אני רואה לפעמים את הנזקים מן הבית שלי.

<אריה קינג: מה שג'וש וואנדר תיאר קודם, באמצע סעודת פורים קיבלנו הודעה ששוברים מצבות.

<אריה קינג: הגענו לבית הקברות, היו שם 8 שוטרים וחיילים.

<אריה קינג: הגעתי אני ביחד עם ג'וש וואנדר ועם חבר שלנו מאיר, באמצע סעודת פורים הפסקנו את הכול.

<אריה קינג: ראינו את הערבים שוברים והשוטרים מסתכלים.

<אריה קינג: למה לא ניגשים?

<אריה קינג: כי אין שם אף יהודי.

<אריה קינג: מה שעשינו, רצנו שלושתנו לתוך בית הקברות ואחרינו נכנסו השוטרים.

<אריה קינג: כך קרה בפורים האחרון.

<אריה קינג: זה דבר הזוי.

<אריה קינג: מישהו קיבל את ההחלטה, מישהו הנחה את השוטרים.

<אריה קינג: אני מכיר את חיים שמואלי ואני מכיר את השוטרים ואני מלא הערכה, אבל מישהו נתן להם הנחיה שכאשר פוגעים במצבות – לא נורא, כל עוד אין שם יהודי.

<אריה קינג: לכן לצערי הרב אין מנוס מכך שהשר ינחה, יעביר למטה את ההנחיות לשוטרים: גם כשנוגעים בפינה של מצבה השוטרים ייכנסו פנימה כאילו יש שם יהודי שכרגע נמצא בסכנת חיים.

דוד אמסלם: תודה.

דוד אמסלם: רותי פרמינגר, בבקשה.

<רות פרמינגר: שלום.

<רות פרמינגר: שני הורי קבורים בהר הזיתים.

<רות פרמינגר: כאשר הורי הגיעו מתימן בשנת 1935 הם מיהרו לקנות חלקת קבר.

<רות פרמינגר: כולכם יודעים שיש המאמינים ששם ייפתח בבוא הימים השער.

<רות פרמינגר: המשפחה של אמא שלי קבורה שם שנים רבות מאוד.

<רות פרמינגר: אנחנו נמנעים מלהגיע להורים שלי.

<רות פרמינגר: אמא שלי נפטרה ב-1975 ואבא שלי– "שלום פלאפל" הידוע בירושלים – נפטר ב-1982.

<רות פרמינגר: אנחנו לא מגיעים לשם.

<רות פרמינגר: חמי וחמותי עליהם השלום קבורים בסנהדריה ואנחנו באים לשם עם הילדים ועם הנכדים.

<רות פרמינגר: אפשר לבוא ולספר על סבא וסבתא, אפשר להיות שם במקום.

<רות פרמינגר: הר הזיתים, אני מסכימה, הוא בית קברות מרכזי.

<רות פרמינגר: אני לא רוצה לתת לזה שמות גדולים מאוד אבל אני חושבת שיש לו מקום של כבוד בפנתיאון האומה.

<רות פרמינגר: אדוני היושב-ראש, קודם כול אני מברכת אותך על התפקיד שלך.

<רות פרמינגר: אני רוצה להגיד לך, להר הזיתים מגיע חוק מיוחד.

<רות פרמינגר: אני חושבת שאם יהיה חוק מיוחד של הר הזיתים, שיעגן את כל הנושאים הללו, שזה פעם במשרד הזה ופעם במשרד השני ופעם זה עושה ופעם אחר עושה, ובכלל רצון טוב – למה זה נסמך על רצון טוב?

<רות פרמינגר: זה צריך להיות חקיקה, זה צריך להיות אכיפה.

<רות פרמינגר: לכן אני אומרת, תחשבו על המקום.

<רות פרמינגר: הוא נטוש ומכיוון שהוא נטוש אז הוא לא כל-כך בראש מעייניהם של האנשים.

<רות פרמינגר: אבל אם הוא יהיה מסודר, לא רק שמירה, אם הוא יהיה מקום ירוק שאפשר לשבת בו ואפשר לבוא אליו עם המשפחות שלנו אז המקום הזה ייראה אחרת.

<רות פרמינגר: אני ממש קוראת לכם, בכוח שלכם, ביכולות שלכם להניח הצעת חוק פרטית על שולחן הכנסת ונטפל בהר הזיתים באופן הראוי.

<רות פרמינגר: ההורים שלי הם משוש חיי אבל אנשים גדולים קבורים שם.

<רות פרמינגר: בואו ניתן למקום את הכבוד המגיע לו.

<רות פרמינגר: תודה.

דוד אמסלם: תודה רבה.

דוד אמסלם: מאיר נעמד, נציג החלקה האפגנית, בבקשה.

<מאיר נעמד: שלום.

<מאיר נעמד: אני לא איש דברים.

<מאיר נעמד: רוב האנשים פה אמרו את מה שחשבתי להגיד אז אני לא רוצה לפרוץ דלת פתוחה.

דוד אמסלם: צדיקים מלאכתם נעשית על-ידי אחרים.

<מאיר נעמד: בדיוק.

<מאיר נעמד: אם אנחנו מדברים על צדיקים, חכמינו זיכרונם לברכה אמרו דבר כזה: "אלמלא מוראה של מלכות איש את אחיו חיים בלעו".

דוד אמסלם: "איש את רעהו חיים בלעו".

<מאיר נעמד: "איש את רעהו", "איש את אחיו".

<מאיר נעמד: אין פה מורא של מלכות.

<מאיר נעמד: מאז שאבא שלי נפטר לפני שנה ו-10 חודשים הייתי שם 15 פעמים וראיתי רק פעמיים משטרה.

<מאיר נעמד: מתי?

<מאיר נעמד: את הפעם השנייה ראיתי רק בשבוע שעבר כשהם באו ללוות את השר גלנט ואת חבר הכנסת בן צור.

<מאיר נעמד: אז שלא יגידו לי שיש שם משטרה.

<מאיר נעמד: אין מורא של מלכות ואין נוכחות של מלכות במקום הזה.

<מאיר נעמד: ודבר נוסף, הפרפרזה, שהיכן ששורפים ספרים שורפים גם אנשים, אז היכן ששורפים קברים שם ישרפו גם יהודים.

<מאיר נעמד: תכניסו את זה טוב-טוב לראש.

דוד אמסלם: תודה רבה.

דוד אמסלם: שרית גולדשטיין, בבקשה.

<שרית גולדשטיין: הייתי בזמנו נציגה של משרד ראש הממשלה.

<שרית גולדשטיין: היום אני עובדת במשרד לירושלים ומורשת.

<שרית גולדשטיין: כל ההשקעה הממשלתית בהר הזיתים היא מתוקף החלטות ממשלה.

<שרית גולדשטיין: כלומר, התקבלו החלטות ממשלה ייעודיות, פעם אחת ב-2005 ולאחר מכן ב-2013, שבאמצעותן מתאפשר לתקצב את כל המפעל של המצלמות והמוקד וגם את האבטחה השוטפת.

<שרית גולדשטיין: מבחינת השיקום הפיזי של ההר נעשתה עבודה טובה באמצעות הרל"י ופמ"י.

<הלל הורוביץ: היא נקטעה באמצע.

<הלל הורוביץ: צריך להמשיך אותה.

<שרית גולדשטיין: אני לא בטוחה.

<שרית גולדשטיין: אנחנו צריכים לחשוב גם על החיים.

<שרית גולדשטיין: זה מופיע בתוכניות שלנו בהמשך השנה.

<שרית גולדשטיין: אני מתחברת מאוד לדברים של הרב הלל הורוביץ, כן לייצר שם פעילות חינוכית-מורשתית, חינוכית-תרבותית, חינוכית-תיירותית, להביא לשם בתי-ספר וחיילים.

<שרית גולדשטיין: אני בהחלט מסכימה שנוכחות תיירותית שם תסייע מאוד בשיפור המצב.

דוד אמסלם: תודה רבה.

דוד אמסלם: חבר הכנסת אורי מקלב, בבקשה.

אורי מקלב: קודם כול, אני מתנצל על האיחור בהגעה.

אורי מקלב: גם ברכות על ההצלחה של אתמול, אבל לא נכניס פוליטיקה אל תוך העניין, אבל תודה.

אורי מקלב: אנחנו מברכים כל נפטר בסוף הלוויה: "תנוח בשלום על משכבך עד קץ הימים" ולצערי בכל המקומות זה נכון פרט להר הזיתים.

אורי מקלב: בהר הזיתים אין מנוחה לאלה ששוכנים שם, ובמיוחד לא לבני המשפחה.

אורי מקלב: לא צריך להכביר במילים, בוודאי גם הרחבתם על כך.

<הלל הורוביץ: גם בכוכים לא פשוט.

אורי מקלב: על הפגיעה הרגשית שיש בבני משפחה, בהרגשה שבאמת אי אפשר להיקבר שם.

אורי מקלב: מה שקרה, שאנשים היום נמנעים מלהיקבר בהר הזיתים, רק בגלל הדבר הזה.

אורי מקלב: לפעמים צוואה של אבא לא מתקיימת בגלל הדברים האלה.

אורי מקלב: רבנים כבר נדרשים, כאשר אדם כתב בזמנו צוואה ומצאו אותה אך לא מקיימים אותה, ועוד ועוד דברים כאלה.

אורי מקלב: הבעיה המרכזית לפי דעתי, אדוני היושב-ראש, ישבתי בכמה וכמה ישיבות בשולחן הזה ועל אף ההבטחות של הרשויות המוסמכות, במיוחד אחד מן המשרד לביטחון פנים שדיבר, אמרנו שחסר כוח אדם וחסרה תחנה וחסר מרחב, מה לא עשו כבר כדי שהבעיה תיפתר.

אורי מקלב: אמרו שאם תהיה הקצאה רבה יותר של כוח אדם זה יפתור את הבעיה; שאם נרשת עם מצלמות ונשקיע זה יפתור את הבעיה; דיברנו על כך שאם תהיה נקודת משטרה זה יפתור את הבעיה.

אורי מקלב: נפתחה תחנת משטרה, מרחב מיוחד בעניין הזה, כוח אדם של עשרות ולא רק שהמצב לא השתפר אלא אנחנו רואים לצערנו שיש החרפה של המצב.

שרון גל: אבל אתם בממשלה.

אורי מקלב: מה זה קשור לממשלה?

שרון גל: זה קשור, זה מדיניות של הממשלה.

שרון גל: בפועל אתם מחלקים את ירושלים.

שרון גל: אתה מתלונן וסמוטריץ' מתלונן, כולכם מתלוננים פה שנים, אבל מה אתם עושים?

שרון גל: אתם מוותרים על מזרח ירושלים.

יואב בן צור: אתם הייתם בממשלה הקודמת ולא עשיתם כלום.

דוד אמסלם: אני לא מתכוון לנהל את הישיבה הזאת בכובעים הפוליטיים.

דוד אמסלם: יש פה דברים אזרחיים, דברים חשובים שלא קשורים כרגע לקואליציה כזאת או אחרת.

שרון גל: בטח זה קשור.

דוד אמסלם: היית אומר את זה בזכות הדיבור שלך.

דוד אמסלם: כרגע אני חושב שלא נכון להוביל את זה לשם.

דוד אמסלם: צריך להוביל את זה לכיוון האופרטיבי.

אורי מקלב: אני באמת לא רוצה להתייחס.

אורי מקלב: הר הזיתים עד היום היה לא בפוליטיקה אבל אם כבר התייחסת לדבר הזה, מי שבשנתיים האחרונות היה אמון על המשרד לביטחון פנים זה דווקא השר מישראל ביתנו.

שרון גל: כולם אומרים שמשרד ראש הממשלה מנהל את זה.

אורי מקלב: לא נטיח האשמות אחד בשני.

אורי מקלב: אני חושב שאם ניכנס לזה נצטרך להגיד כמעט "טול קורה מבין עיניך" בעניין הזה.

אורי מקלב: הדיווח היומיומי – אנחנו נרצה דיווחים עדכניים על כל המקרים, מה המקרים שהיו, מתי הם קרו, איך טופלו הדברים, מה גורם ההרתעה שיש.

אורי מקלב: אז אולי נוכל לשנות את הדברים.

אורי מקלב: תודה.

דוד אמסלם: תודה רבה.

דוד אמסלם: ברשותכם, הייתי רוצה לסכם את הדיון.

דוד אמסלם: הר הזיתים הוא בעצם מקום קבורה יהודי מאז בית ראשון.

דוד אמסלם: קבורים שם אדמו"רים, קבורים שם חללי צה"ל, קבורים שם לוחמי מחתרות, באמת גדולי האומה קבורים בהר הזיתים.

<קריאה: בגין קבור בהר הזיתים.

דוד אמסלם: גדולי האומה.

דוד אמסלם: יש שם באמת ונדליזם איום ונורא.

דוד אמסלם: זה לא מתחיל מהיום.

דוד אמסלם: נפגשתי עם החבר'ה שעושים עבודת קודש בהתנדבות, באמת עם הרבה נשמה ואכפתיות יהודית, לפני כחצי שנה, אפילו קצת פחות.

דוד אמסלם: הם הראו לי את התמונות ואני הזדעזעתי.

דוד אמסלם: למען האמת, כיהודי אני מרגיש נעלב.

דוד אמסלם: להר הזיתים יש שני תפקידים, לפי תפיסת עולמי: הוא בית עלמין פעיל, רגיל, כמו כל בית עלמין, אבל הוא לדעתי גם אתר לאומי של כל העם היהודי.

דוד אמסלם: לכן אנחנו צריכים להתייחס אליו ככזה.

דוד אמסלם: אני סבור שעם שלא מכבד את המורשת שלו, את הכבוד הלאומי שלו, שלא יתפלא שאחרים מזלזלים בו ברחבי העולם.

דוד אמסלם: לכן בית העלמין בהר הזיתים צריך לקבל טיפול מיוחד.

דוד אמסלם: אני לא יודע, אבל אני קודם כול סבור שהוא צריך להיות מוכרז כאתר מורשת.

דוד אמסלם: כלומר, צריך לייחד אותו.

דוד אמסלם: ברור לי לחלוטין שזה לא בדיוק כמו בית העלמין בקריית מלאכי.

דוד אמסלם: כאן אני מפנה את הבקשה של הוועדה למי שמגדיר מה זה אתר לאומי במדינת ישראל.

<רות פרמינגר: אדוני, אני רוצה להפריע לך ולהגיד שמשרד הביטחון הביא לפני שבועיים לוועדת השרים לענייני חקיקה תיקון לחוק אתרים לאומיים.

<רות פרמינגר: זה יידון עוד מעט בוועדת החוץ והביטחון.

<רות פרמינגר: אני חושבת שמן הראוי שאולי תוכלו להיצמד לנושא הזה.

<רות פרמינגר: זאת הצעת חוק ממשלתית ואני חושבת שאולי בצורה יצירתית תוכלו למצוא אפשרות לתקן את זה.

דוד אמסלם: תודה רבה.

דוד אמסלם: אמרתי, אבדוק מה הפרוצדורה, אני לא בקי בה עדיין, איך מגדירים אתר לאומי.

דוד אמסלם: אנחנו נבקש בשם הוועדה להגדיר את הר הזיתים כאתר לאומי.

דוד אמסלם: אני מניח שהוא עומד בכל קריטריון.

דוד אמסלם: אני מכיר מספר אתרים לאומיים שלדעתי נופלים בחשיבותם ממנו.

אורי מקלב: ואז תהיה גם החמרה בענישה?

דוד אמסלם: הנושא השני שהייתי רוצה לציין, לפני שאכנס לקטע האופרטיבי, אני מבקש ממנהלת הוועדה לקבוע לנו סיור בהר הזיתים בעוד חודש או חודש וחצי.

דוד אמסלם: אני באמת חושב שלסיורים האלה יש משמעות, לעצם הסיור יש משמעות.

דוד אמסלם: גם שיבואו גורמי הביטחון, נראה את הדברים עין בעין, נציף את זה לתודעה הציבורית.

דוד אמסלם: אלה בעצם הכלים שיש לנו כוועדה, רק להציף את זה.

דוד אמסלם: אם הייתי יכול לחלק תקציבים בזה הרגע הייתי "חותך" את העניין.

דוד אמסלם: לגופו של עניין, אליך יצחק לרר, היות ואני רואה כרגע, הר הזיתים לדעתי מתחלק גם פה לשני חלקים.

דוד אמסלם: יש את הקטע האופרטיבי, התחזוקה הרגילה, שאני לא נכנס אליו כרגע בדיון הזה.

דוד אמסלם: אנחנו הצפנו את הדיון בהיבט הביטחוני.

דוד אמסלם: היות ובעצם אתם אמונים על הביטחון אני מבקש ששר הבינוי יזמן אליו את נציגי משטרת ישראל, ברמה הכי בכירה, וכן את עיריית ירושלים ומועצת בתי העלמין.

דוד אמסלם: אני חושב שבסופו של דבר, כפי שאמר חבר הכנסת סמוטריץ', הדברים צריכים להיבחן במבחן התוצאה.

דוד אמסלם: אתם צריכים לייצר חבילת ביטחון למקום ובסופו של דבר לתרגם אותה לשקלים, כמה עולה כל דבר.

דוד אמסלם: הייתי מבקש שתעשו את זה.

דוד אמסלם: אקבע דיון נוסף של חצי שעה בעוד כחודשיים ימים, אחרי שנערוך את הסיור.

דוד אמסלם: תבואו לכאן ותנו לנו דוח סטטוס, מה לדעתכם אתם צריכים.

דוד אמסלם: אני מניח שכאן סביב כל השולחן יש קונצנזוס מלא לגבי נושא הר הזיתים.

דוד אמסלם: אני שומע סיפורים, התקשרו אליי, גם חברים, ואמרו שהם לא עולים להר הזיתים, להורים שלהם, כי הם מפחדים.

דוד אמסלם: לא יעלה על הדעת.

דוד אמסלם: אצלי זה לא מתקבל.

דוד אמסלם: כל מגרש כדורגל מאובטח הרבה יותר.

דוד אמסלם: פה אני מבקש לייצר לנו חבילה.

דוד אמסלם: אני מבקש את זה ממשרד הבינוי שכפי שאמרתי הוא ה"פיבוט".

דוד אמסלם: אני לא נכנס לשאלה למה זה הוא, אבל היות ויש החלטת ממשלה, כפי שאתם אומרים, אז אני לא מתווכח איתה כרגע.

דוד אמסלם: זה מה שאני מבקש שאתם תציגו בפני הוועדה, כולל כל המשמעויות הכספיות.

דוד אמסלם: בסופו של דבר הסיפור הוא כסף, רבותי.

דוד אמסלם: אם הייתי נותן לחיים שמואלי "קארט בלאנש" לגבי הצ'קים, אני מבטיח לכם שלא היה אדם אחד שם שהיה מיידה אבן או מנתץ מצבה.

דוד אמסלם: הוא היה בונה תוכנית, שעולה אולי 10 מיליון שקל, 20 מיליון שקל או 100 מיליון שקל, לא חשוב כמה, אבל בסוף לא היה ונדליזם, היה ביטחון.

דוד אמסלם: לכן פה אני מבקש, כפי שאמרתי, תכינו לנו תוכנית שתכלול גם את הדברים הפיזיים: אם צריך גדר – גדר, אם צריך עוד סיירים – עוד סיירים, אם צריך עוד מכוניות – עוד מכוניות, אם צריך "פילבוקס", לא משנה, אני לא נכנס כרגע לפרטים.

דוד אמסלם: אתם תעשו מול המשטרה את הניתוח המקצועי האופרטיבי מבחינת האבטחה ותציגו לנו את זה, גם בממד הפיזי וגם בממד האנושי.

דוד אמסלם: זה פחות או יותר מה שרציתי לומר בעניין הזה.

דוד אמסלם: תודה רבה לכולם.

דוד אמסלם: שניפגש רק בשמחות ובדברים קצת יותר משמחים.